text:
#17 – Devant di chel spieli
Come ogni matine, Toni al va tal bagn a lavâsi, dopo vê bevût il cafè. Si met denant dal spieli e si cjale, cheste volte plui atent dal solit. Vuê, cuissà parcè, i pâr di viodi di front di lui un om diviers: un che al tache a fâi domandis, un che al vuel fâlu rifleti, che i sgarfe dentri in profonditât. E cumò al scomence ancje a tontonâlu:
– Ma tu, sêstu content di chel om che tu viodis ta chest spieli?
– Cui ise in realtât la figure che ti si presente?
– Se ti son colâts i cjavei, se la barbe ti je deventade grise e tu âs lis grispis inte muse, al vuel dî che un grum di carnevâi a son passâts e i agns a son lâts sù ancje par te: cemût âstu doprât dut chest timp?
– Cjaliti ben e domanditi se tu sês sodisfat avonde di te, de tô vite, di ce che tu âs fat fin cumò!
– Cemût ise stade a la fin dai conts la tô esistence? Âstu realizât i tiei siums, lis tôs passions? Âstu cjatât il lavôr che ti varès plasût?
– Ce ti mancje ancjemò par jessi braurôs di te, di dut ce che tu âs fat fin cumò, par podê dî di jessi complet?
– Âstu forsit lassâ passâ il timp cence fâ nuie par chel cristian che tu âs di front?
– Ti vuelistu avonde ben par decidi finalmentri che ancje tu tu âs dirit di passâ plui timp cun te stes ? Tu sâs di sigûr che il timp al svole vie, che al è un grum preseôs e che tocje fâlu rindi, profitâ di ogni so moment, di no pierdilu a stupit vie, ma servîsi di lui inte maniere plui juste?
– Si rindistu cont che nol è plui timp di pierdi par intervignî su lis robis che no tu rivis a cumbinâ o che tu continuis a rimandâ ?
– Cjaliti ben ator e tu viodarâs che ducj a àn i lôr fastidis, che nissun al è perfet, che il timp al passe inesorabil par ducj, e che no si pues tornâ plui indaûr!
– A la fin Toni si cjale tal spieli une vore plui stranît e imbambinît, e si domande se no sedi stât dut un sium. Ma i restin ancjemò tal cjâf dutis chês domandis cussì profondis che prime no si lis veve mai fatis e che cumò i àn disledrosât il stomit e il cerviel…
Alore cumò provait ancje voaltris, magari par zûc, scomençant di doman a buinore, a metius devant dal spieli e a fâus chestis domandis ! Spietait un moment e lassait che lis rispuestis a vegnin fûr no dal cjâf ma dal cûr e dal profont de vuestre anime, e visaitsi che al è simpri ancjemò timp par comedâ, par decidi, par jessi complets e sodisfats de vuestre vite…
Buine fortune e fuarce e coragjo a ducj!
di ***
#1***


c: text/html

text:
Al podarès someâ che no vedin nissun gjenar di rapuart, ma il risultât dal referendum in Venit e i atacs al sisteme de Regjon F-VJ a segnalin concomitancis pericolosis.
✽✽ Chê plui macroscopiche, naturalmentri, e je chê di ecuiparâ il prossim nivel istituzionâl de Serenissime a chel de specialitât. Tentatîf di realizazion dificil intal imediât, viodût il detât costituzionâl, ma che al met lis basis par une rinovade prove di macroregjon. Par passâ di fat il scoi, la anession de bande di Vignesie des confinantis speciâls Trentin e Friûl-VJ, e podarès rapresentâ il rimandel di doprâ.
✽✽ Chel altri pericul al è rapresentât dal assalt sintomatic a cualchi setôr regjonâl strategjic. O fevelìn de scjalade, dute cuvierte, al sisteme traspuarts de bande di societâts, dutis in cualchi mût leadis a Ferrovie dello Stato, la stesse aziende che si è metude di traviers intal bant pal traspuart public locâl, impedint cui siei ricors ae cuardade furlane la gjestion dal stes.
✽✽ Cui che ancjemò une volte al reste fûr di chestis manovris al risulte il puart di Triest, simpri plui svincolât dai destins dal Friûl e proietât intune logjiche che e cjale in maniere esclusive al interès de citât juliane, dal so teritori ristret. Altri che teritori daûr dal puart e disvilup pes impresis furlanis.
✽✽ Sul plan de rapresentance politiche il Rosatellum, dal non dal senatôr triestin dai PD Rosato, al rint cuasi une barzalete la pussibilitât democratiche de bande des minorancis linguistichis di podê elei un propri rapresentant, in barbe ae lôr tutele.
Chi e esist, viodudis lis barieris previodudis, une sole pussibilitât, ven a stâi chê di un grant riviel de bande dal popul furlan al strapodê dai partîts talians e il vôt di masse a un candidât autonomist.
Dificil ciert, ma no impussibil.
✽✽ Insume, cheste legjislature fine de zonte Serracchiani no dome nus lasse lis ruvinis di chês che ur disin riformis de sanitât, vuê in maniere clare sot acuse de bande di dute la classe mediche e dai pazients, une division nefaste de unitât dal Friûl cun chês Uti che a son daûr a dimostrâ dute la lôr pocjece e inutilitât, ma ancje un vueit pericolôs di valence sul plan de politiche nazionâl.
✽✽ Par fortune che o vevin di pesâ di plui in graciis dal rûl de governadore dentri dal so partît.
Salacor no conte plui nuie jê, e nancje il Pd nol scherce. ❚
✒ Dree Valcic

robotstxt: allowed

filter: keep


text:
Un condanât in vie definitive a plui di sîs mês di reclusion (e che al è daûr a scontâ la pene) nol pues vê il rûl di parlamentâr. Il parlament sloven, cjapât at de opinion di une comission di juriscj istituide ad hoc, al à decidût di revocâ il mandât al ex prin ministri e leader de oposizion (e dal secont partît dal paîs aes elezions politichis di Lui) Janez Janša, che al è daûr a scontâ in preson la pene detentive di doi agns che i è stade dade intal procès par coruzion sul affaire Patria. Il leader dai democratics slovens SDS (in Slovenie partît di diestre) al varès, daûr dai judiçs che lu àn condanât, acetât une promesse di coruzion intant dal so prin mandât di prin ministri (tra il 2004 e il 2008) par favorî la aziende finlandese Patria, furnidore di 135 cjararmâts blindâts vendûts al stât sloven. Il câs al à vût pleis penâls ancje in Austrie, cu la condane dal mediatôr Hans Wolfgang Riedl, e in Finlande cu la assoluzion dai protagoniscj slovens. In Slovenie Janša, ce che al à ricorût in apelazion ae Cort Massime (il coleç al à decidût za sul câs, ma la sentence no je stade fate ancjemò publiche), al è stât definît da siei sostignidôrs un presonîr politic. La vicende e à vût un rivoc ancje al parlament european e tra lis autoritâts eclesiastichis, là che si à fevelât di grancj pinsîrs pal futûr dal stât di dirit in Slovenie.
La revoche dal mandât di Janša, che fin cumò al è stât elet simpri in parlament e aes ultimis elezions politichis al veve vût plui di 6100 preferencis, e je stade votade di 58 parlamentârs, 6 a àn optât pe conferme, chei altris no jerin presints ae votazion (il parlament sloven al è componût di 90 deputâts). Il grop de cuistion al è inte regolamentazion dal eletorât passîf in Slovenie. La leç che e regole lis elezions slovenis no improibìs ai condanâts in vie definitive di candidâsi, ma la leç che e fisse lis carateristichis pai deputâts e previôt la decjadence dal mandât tal câs di condane definitive a plui di sîs mês di reclusion cence la condizionâl (a mancul che il parlament nol decidi in altre maniere). Chest però dome intal câs là che la condane e sucedi dilunc dal compiment dal mandât. Diviers juriscj e costituzionaliscj, dopo la elezion di Janša, si son esprimûts intal merit o sedi se la revoche dal mandât, in chest câs, si podès aplicâ o mancul. E i sostignidôrs di Janša a àn plui voltis sotlineât, citant lis opinions dai esperts di dirit che a àn sostignût la inaplicabilitât de leç, cemût che ni la Costituzion e nancje altris leçs a dedin motivazions reâls che, su chê fonde, al leader di SDS al ves di jessi gjavât il seç in parlament. Cu la decjadence dal mandât, a àn ribatût, a saressin stâts ofindûts i dirits di plui di 6 mil citadins che a àn sielt Janša tant che propri rapresentant in parlament. Al sarès stât, secont lôr, dopo la condane par coruzion, une altre prove de bande de çampe di eliminâ un aversari politic.
L’intindiment dal legjislatôr al somearès invezit clâr: un condanât nol pues vê un seç in parlament. Ma in maniere palese al moment de scriture de leç nissun nol veve previodût che un condanât che al è daûr a scontâ la pene detentive al podès candidâsi, dant par scontade une sielte di gjenar etic. E sarès in ogni câs necessarie une regolamentazion plui clare e mancul incomplete dal eletorât passî,f in mût di evitâ in futûr câs simii. A evidenziâlu al è stât il stes president dal parlament sloven Milan Brglez, che al à augurât cun di plui che la Cort costituzionâl, se interpelade in materie, e decidi intal timp plui curt pussibil.❚
Tjaša Gruden
SLOVENIE. Par Janez Janša e je rivade la condane............
Un condanât in vie definitive a plui di sîs mês di reclusion (e che al è daûr a scontâ la pene) nol pues vê il rûl di parlamentâr. Il parlament sloven, cjapât at de opinion di une comission di juriscj istituide ad hoc, al à decidût di revocâ il mandât al ex prin ministri e leader de oposizion (e dal secont partît dal paîs aes elezions politichis di Lui) Janez Janša, che al è daûr a scontâ in preson la pene detentive di doi agns che i è stade dade intal procès par coruzion sul affaire Patria. Il leader dai democratics slovens SDS (in Slovenie partît di diestre) al varès, daûr dai judiçs che lu àn condanât, acetât une promesse di coruzion intant dal so prin mandât di prin ministri (tra il 2004 e il 2008) par favorî la aziende finlandese Patria, furnidore di 135 cjararmâts blindâts vendûts al stât sloven. Il câs al à vût pleis penâls ancje in Austrie, cu la condane dal mediatôr Hans Wolfgang Riedl, e in Finlande cu la assoluzion dai protagoniscj slovens. In Slovenie Janša, ce che al à ricorût in apelazion ae Cort Massime (il coleç al à decidût za sul câs, ma la sentence no je stade fate ancjemò publiche), al è stât definît da siei sostignidôrs un presonîr politic. La vicende e à vût un rivoc ancje al parlament european e tra lis autoritâts eclesiastichis, là che si à fevelât di grancj pinsîrs pal futûr dal stât di dirit in Slovenie.


text:
Il câs dal grum di cinise
10 coments On Il câs dal grum di cinise
-
-
-
-
-
-
-
Bepi, sul proposit di peraulis brutis intal lengaç argjentin o vuei contati cheste:un gno paesan veve maridât une argjentine di non Vigjie e le veve puartade a vivi in friûl,un dì so missêr e disè"Vigjie vâ tal ORT e gjave chei cuatri pêi di jerbe sot lis vîts" al è mancjât pôc che le frute no ji rompi il cjâf cul tulugn.E cumò a Galliano le traduzion di ORT.Mandi Bepi, simpri grant il plasê di leiti. Lussian
-
Za che mi vês clamât in sene, vemi ca: us disarai che in Argjentine la peraule taliane “orto” e je une forme volgâr di nomenà il “cûl”.
Cui sa ce che al passà tal cjâf di Vigje, par gno cont jê e crodè che il misser le mandave a che si lu depilàs.
Di chestis confusions cun peraulis furlanis-talianis-argjentinis indi è une vore.
Une di chestis e je la peraule “grampute” o “gramputa”, che ca vie e vûl dî “grande putane”.
Bepi, Lussian, us mandi un grant salût.
-
Lussian, Galliano ce gjoldi a leius, a si impare simpri alc i gnûf. Al è un biel pôc ch'a no scrîf alc par contecurte, o ai pierdude la vene di scrivi, o speri ch'a mi torni. Joibe a sin cjatâts a cene cun altris cinc furlans doc ch'a vivin ca vie, in Piemont.. sopresse, frico, muset e broade, polente e un grum di merlot .. e je tornade subit la fantasie. Ch'a sedi la cure juste?.. un mandi di cûr.. Bepi
-


text:
Lenghe slovene
Il sloven (sl. slovenski jezik o in curt slovenščina) e je une lenghe slave fevelade di pôc plui di 2 milions di personis. E je la lenghe uficiâl de Slovenie. Il non, come chel dal slovac, al significhe leteralmentri sclâf (dal vieri sclâf slověnskii). Tra lis carateristichis plui peculiârs, al è il mantegniment dal gjenar duâl, carateristiche de lenghe proto-indoeuropeane.
Il sloven inte Jugoslavie e jere une des lenghis uficiâls, dongje dal serp-cravuat e dal macedon; al jere però subordinât al serp-cravuat, e no jere promozion pal so ûs.


text:
La moscje
13 coments On La moscje
-
-
-
Une conte metude jù plui a la perfezion. Biele ancje parcè che ûs ricuarde un mont che nol è plui. Chel mont, chê copis di ledan, chei curtîi plens di mierde indulà che a vin imparât a cjaminâ scussantsi i zenoi. Forsit le à scrite Milio dai cjans.
-
Al è il gjenar di conte che preferìs, a mi ricuarde Achille Campanile
Personaggi:
UNA MOSCA
ALTRE MOSCHE che non parlano
La scena rappresenta una carta moschicida.
LA MOSCA
accorrendo festosamente verso la carta moschicida, già gremita di mosche appiccicate ed equivocando: Ci sarebbe un posticino anche per me?
Si posa.
(Sipario)
No sai cui che le à scrite, vevei pensât a Barbara par il "bonodôr" ma je invezit a dîs "nasebon".
A mi plasarès che l'autôr al voltàs par me in furlan la piçule conte di Campanile.
-
Dutis lis maris ,tant chês umanis come chês animâls a àn la stesse cundizion di conseâ il miôr ae lôr prole.
Però al sucêt che i fîs a lôr volte no fasin câs e a disin: – ma si, a mi ce puedial passâmi –
E "scjaff", a finissin sot cualchi palete.
Mi buti che le à scrite Pauli Jacuss
-
Jo o 'nd âi vût l'onor di leile (cheste conte) forsit par prime e o 'nd ài sbacanât come no sai ce! Clar che o sai cui che le à scrite, ma o fâs tant di "chapeau" a la sô bravetât par vê mitût adun une conte sot dal pont di viste de moscje. A la fin o jeri fintremai de sô part, puare ninine! E pensâ che ancje jo, fie di un molzidôr, a mi soi çupade un biel pôc di DDT intai agns di frute, lis strichis tacadiçis a pindulavin dongie de lampadine…e il fumadôr di Libano Oro al à pardabon un grum di fantasie!! Par Gjovane: jo o dopri "nasebon" par i odôrs dal mangjâ e profum pal rest.
-
-
-
Tierce prove a mandâ vie chest coment!!!Jo o 'nd ài vût l'onor di leile (cheste conte) forsit par prime: une vore ninine e mi 'nd à fat sbacanâ come no sai ce. Al è une vore râr cjatâ di lei alc sot il pont di viste de moscjis e, dut câs, al è interessant e spiritôs. A la fin o jeri scuasi de bande de moscjute , si ben che jo, fin di piçule, fie di molzidôr, o 'nd ài çupât no lu sai nancje jo cetant DDT! Bravonon chêl o chê che le 'nd à mitude adun sedi fumant Libano Oro o alc di figo al feminin intant che la scriveve…(o fâs fente di no savêlu!)P.S: par Gjovane "Jo o dopri la peraule "nasebon" cuant che o feveli dal mangjâ, par duçj chêi altris câs o voi di… "profum"
-
-
su deleghe di Pauli, par te Gjovane, voltade a la mê maniere
UNE MOSCJE
Di ALTRIIS MOSCJIS che no fevelin
L a sene e rapresente une cjarte cjapemoscjis.
LA MOSCJE
e va di corse lizadre viers la cjarte muschicide za ben sfodrade di moscjis impeoladis e ..puarete jè, e cjape mus par scus, e stracapis e no ti bute li cun ligrie un: “ Par cas nol saressial migo culì un puestut ancje par mê?”
Si poie.
(Sipari)
-
-


text:
situazion gjenerâl
Di sabide su la regjon a rivaran corints nordocidentâls plui sutis. Di domenie il svicinament di un promontori anticiclonic al garantirà cundizions di stabilitât che si mantignaran ancje par buine part de setemane che e ven.
previsions
Vinars 30 Setembar
emission: 29-09-2022 13:49 CEST
Pal plui nûi cun plui nûi su la fasse orientâl. vie pal dì probabile cualchi temporâl e ploie ca e là in gjenar bondantis. lis precipitazions improvisis o temporâi a podaressin ancje slungjâsi fin ae gnot di sabide.
Sabide 01 Otubar
emission: 30-09-2022 13:21 CEST
Di prime matine e sarà ancjemò la pussibilitât di scjassadis di ploie e temporâi ca e là. vie pal dì cîl in gjenar variabil. Al soflarà Garbin moderât.
Domenie 02 Otubar
emission: 30-09-2022 13:21 CEST
Timp stabil cun pôcs nûi. Al soflarà aiar debil o moderât di Sud.
tindince par Lunis 03 Otubar
emission: 30-09-2022 13:23 CEST
Timp stabil. Cîl pal plui seren su la planure e su la marine, pôcs nûi in mont.
tindince par Martars 04 Otubar
emission: 30-09-2022 13:23 CEST
Timp stabil. In gjenar pôcs nûi su la planure e su la marine, variabil in mont.
maree Grado
plui detais su venezia.isprambiente.it
maree Venezia
plui detais su www.comune.venezia.it/maree
webcam


text:
L’agâr de Lyon: cussì jal à vevin batiàde la fantate che, ogni Istât, a vignive in feriis cui siei, emigrâts in France dopo dal teremòt. In veretât si clamave Lucille, ma e veve un cûl cussì biel, cuntun agâr cussì precîs, che chel sorenòn a nus jere saltât fûr di bocje di bessôl. Ben s’intint che ducj nô, canais dal paîs, i fasevin i bulos par fâsi viodi di jê e jo, no sai cemût, i vevi rivât adore a vanzâle su chei altris. L’agâr de Lyon, ven a stâi Lucille, une dì mi veve cjapât par man fintremai cjase sô.
“Plui cûl che sintimènt.” Al veve dite gno pâri cuant che i vevi contâdi il fat.
“Propit cûl!” I vevi risupindût, ben savint che a no jere ce che lui al voleve dî.
Un misdì dal mês di lùi, che i jeri ancjemò a durmî reduce da gnotolade da sere prime, mê mari mi de la jevarine pocantmi cul mani da scove.
“A je stade chê fantate franciôse. Mi pâr di vê capît che a ti spiete al bar Centrâl. Viôt di viodi, canai, eh. No sta fâ brutis figuris.”
Mi svei cuntun incin dentri dal cjâf, par colpe di dutis lis biris da sere prime e i rodoli fûr da cjamare, mi viest e mi strissîni fin tal Centrâl. L’agâr de Lyon e je sentade e mi cjale, ma jo i soi ancjemò masse cjoc par rivâ a dî alc. I viôt fusc e jai lis orelis stropadis. L’agâr de Lyon, Lucille insome, a no fevele furlan nancje par sbalio e jo, nancje par sbalio, i mastii il francês.
“Veux-tu venir chez moi?(1)” A mi dîs.
“Tu ce?” I rispuint striçant i voi.
“J’ai fait dix vol-au-vent( 2)”
“Tu âs un disc volant?”
“Oui!” A mi rispuint crodint che o ves capît.
“E dulà esal?”
L’agâr-Lucille a mi cjape pa man e mi mene a cjase sô. In cusine, mi cjâli ator.
“E il disc volant?” I domandi.
“En four(3).” A mi rispuint dal bagn.
“Di fûr? Puedio viodilu?”
“Oui, oui!” A mi dîs e cussì i torni in tal curtîl. Mi cjâli ator e ta rimesse i smîcj une grandissime casse di lèn pojade a sotèt. Velu lì, i pensi. Mi svissini planc planc e i cîr di cucâ dentri, ma la casse a je sigjilade. Alore i provi a sburtâle e a pocâle, ma chê a no cêt. Stiçât, i cjâpi un martiel dal grum di imprescj e i tachi a gjavâ i clauts ma, rivât tal ultim, la parêt di len a si stache e mi cole intor e jo i voi jù come un caco madûr. Mi svêi che i soi distirât sul divano. Dongje di me, un om cu la barbe ch’al mi cjale e al scjasse il cjâf. Daûr, mê mari e gno pari.
“Si puedial savê ce ch’a ti è saltât tal cjâf di sbalâ il gno tratorùt apene comprât?” Al mi dîs. E jo, ancjemò instupidît das biris e da bote, i rispuint ce che al mi ven dal cûr.
“L’agâr de Lyon a mi à dite che i vês un disc volant.”
“Ce centrino la stazion dai trens di Parigj e i disc volants cumò! A puest!” Al dîs gno pari mentintsi lis mans tai cjavei.
Di chê volte, Lucille cul so biel agâr, no mi à plui fevelât e si è metude cul gno amì Luigjino e cumò a morosin par letare. E jo i stoi ancjemò spietant di viodi il so disc volant.
di Renzo Brollo
#795
(1) Vuelistu vegnî a cjase mê? (2) I ai fate dîs vol-au-vent (1) In tal fôr


text:
Ravasclêt
Ravasclêt al è un comun inte Cjargne, che al dì di vuê al fâs part de provincie di Udin e al à 642 abitants. Il cumun al è componût di trê frazions, da amont a jevât: Salârs (cui borcs di Alnêt e di Cjamplovol, cumò bandonât), Ravasclêt (cui borcs di Stalis e Palût) e Zuviel, cui cjasâi di Cjampei, Stalivieri, Prapulin (o Prepaulin) e Frate. Il non vieri dal comun al è Monai, che al è ancjemò doprât da int di Zuviel e dai paîs dulintôr par riferîsi al capolûc e ae frazion di Salârs.
Gjeografie[cambie | modifiche il codiç]
I borcs dal comun Ravasclêt si cjatin intal agâr che al divît il massîf de mont di Arvenis, logât a miesdì, e chel de mont di Crostis a miezegnot. Chest agâr al è dividût tal mieç dal piçul pas clamât Siele di Valcjalde (loc. Insom Valcjalda, 959 m s.n.m.) in dôs valadis diferents: la val dal riù Margò, tributari dal Dean, cun direzion viers amont (là che a si cjatin Ravasclêt e Salârs), e la val de Gladegne, tributarie de Bût, viers jevât (là che al si cjate Zuviel). Siben che cualchi studiôs di gjeografie al clame dutis dôs lis vals cul stes non di Valcjalde, la sclete usance dal puest e dopre chest non dome par part dal basin dal Margò; non plui antîc, e bon par dutis dôs lis valadis, al è pluitost chel di Val (o Cjanâl) di Monai.
Lis monts plui impuartantis dal comun, cuasit dutis verdis di boscs e passons, jessint un grum râr il cret nût, a son:
- tal massîf di miesdì (leât al grop de mont di Arvenis): monts di Çoncolan (1740 m s.n.m.), Nealt (1490 m s.n.m.), Cuel Piçul (1331 m. s.n.m.).
- tal massîf di miezegnot (part dal grop de mont di Crostis): Zimon di Crasuline (2.104m s.n.m.), Piç di Mede (2094 m s.n.m.), mont di Valsecje, mont di Runc, Bovadice, Barete di Culzin (che la int dal puest a clame «la Scufa»).
Il pont plui bas dal comun al è il cjasâl di Pît (o Pe) dal Pecol.
In tal massîf di miezegnot a si cjatin doi piçui lâts di mont, jemplâts di aghe surgive o dal disfasiment de nêf, clamâts Lât di Tarondon e Lât di Crasuline. Intal fonts de valade, a son presints doi laguts artificiâi, cussì clamâts di Insom Valcjalda e di Entrada.
Lenghe[cambie | modifiche il codiç]
In tal comun al ven fevelât il furlan, in dôs variants che a partegnin ae forme dialetâl dal bas Cjanâl di Guart.
A Ravasclêt e a Salârs si fevele la variant moneane, caraterizade de terminazion des peraulis femininis (o miôr, di chês che a davegnin de prime declinazion latine) in -a (singolâr) e -es (plurâl): la cjasa - las cjases. Altris trats carateristics a son la conservazion dai ditoncs ei e ou là che tal furlan centrâl a si an î e û; par esempli, jeir e brout par îr e brût, e la terminazion in -ol là che il furlan comun al à -ul (esempli: popol). Il monean antîc, testemoneât dai scrits di pre Lenart Moras (don Leonardo Morassi) al doprave lis finâls in -o, tantche il riguladot dal didivuê.
A Zuviel, invecit, si fevele te variant zovelane, marcjade des terminazions in -a e -as (la cjasa - las cjasas). Il zovelan al è un dai pôs dialets di Cjargne che nol puarte lis ditongazions cjargnelis: i Zovelans a disin podê, vô, îr e cûr, tantche tal furlan centrâl. Un bon esempli di zovelan si pues leilu tai libris di puisie di Casimiro De Colle[1].
Monuments[cambie | modifiche il codiç]
Entri i monuments a bisugne citâ la glesie parochiâl di San Matieu di Monai (secul XVIII), la glesie di San Spirit a Ravasclêt (secul XVIII), la glesie di Sant Andree di Zuviel (secul XIV, cun zontis e mudaments fintal secul XX), e la cjase "di Parigjin" a Zuviel, cuntune piture murâl dal secul XVII.
Comunicazions[cambie | modifiche il codiç]
Il comun di Ravasclêt al è siervît de strade regjonâl (ex-statâl) n. 465 "de Forcje di Lavardêt e di Cjanâl di San Cjançan", che lu coleghe al comun di Comelians e al Cjanâl di Guart a soreli a mont, e ai comuns di Çurçuvint e Sudri a jevât. Altris colegaments stradâi intercomunâi a son la strade Ravasclêt-Tualiis, e la "strade panoramiche" di interes turistic.
La dite SAF a gjestìs lis liniis di corieris (Salârs)-Ravasclêt-Zuviel-Çurçuvint-Sudri-Paluce e Zuviel-Ravasclêt-Comelians, ativis dal lunis ae sabide, dutis dôs cun pussibilitât di cambiâ par Tumieç e Udin.
Impuartant implant turistic a è la funivie Ravasclêt-Çoncolan.
Galarie fotografiche[cambie | modifiche il codiç]
La stazion a mont de funivie Ravasclêt-Çoncolan.
Notis[cambie | modifiche il codiç]
- ↑ Casimiro De Colle, Par no dismenteâ... e cjalâ indevant: storias di Cjarnia, di cjargnei... di paîs e di tant ingegn: poesie, Cormons: G. Zorzut, stampe 1988.
Viôt encja: http://wladimiro-decolle.wix.com/miro-poesie-scritti


text:
Un libri che al conte la realtât furlane e le met in relazion e in confront cun chê de Ocitanie e cun chês di une schirie di altris minorancis e nazionalitâts ator pe Europe. Il so titul al è “Occitania, Friuli, Europa. La mia lingua suona il rock” e il so autôr al è il ricercjadôr e gjornalist Marco Stolfo.
Il volum al mostre la evoluzion de produzion musicâl in lenghe ocitane e par furlan tai ultins cuarante agns, al presente il contest storic, gjeografic, culturâl, linguistic e politic dal Friûl e des tieris “d’Óc”, cui lôr ponts di incuintri e lis lôr diferencis, e al da cont de relazion tra musiche te lenghe proprie, rivendicazions che a tocjin dirits linguistics e formis di autoguvier teritoriâl e presince o mancjance di azions di tutele e formis di autonomie regjonâl.
Te comparazion tra il Friûl e chê che sul plan gjeografic e demografic e je la nazion cence stât plui grande de Europe a soreli jevât si incrosin storie, societât, politichis linguistichis e creativitât in cjamp leterari e musicâl. La relazion tra lenghe proprie e musiche e ven frontade ancje daûr dal confront cun altris esperiencis, de Sardegne al Paîs Basc e dal Gales ai Paîs Catalans, e su la fonde di une schirie di testemoneancis di musiciscj e operadôrs culturâi. “Occitania, Friuli, Europa. La mia lingua suona il rock” nol è dome un libri di lei, ma al è ancje un cd di scoltâ cuntune selezion siore di rock, folk, reggae e hip hop par ocitan e par furlan, cun cercis dal repertori di grups tant che Massilia Sound System, Lou Dalfin, Lou Seriol, Goulamas’k, Inzirli, Pantan, Arbe Garbe, e Mig 29 over Disneyland.
La publicazion e je stade dade fûr, cul jutori e il patrocini de Provincie di Turin, de bande de associazion Lidrîs e Butui, sodalizi nassût tal 2003 par iniziative di un grup di zovins di divignince furlane che a son a stâ a Turin e inaltrò in Piemont.
Dopo de presentazion fate a O Borc (Borgo San Dalmazzo, dongje Cuneo) inte suaze de “Festa de Lou Dalfin” ai 3 di Novembar stâts, il libri cul cd al vignarà presentât e distribuît ator pal Piemont, in Friûl e inaltrò vie par dut l’Unvier. Par savênti di plui: lidrisebutui@gmail.com e www.lidrisebutui.wordpress.com.
Marco Stolfo, Occitania, Friuli, Europa. La mia lingua suona il rock, Lidrîs e Butui, Turin/Udin, 2011 (libri + cd) ■
Redazion
LA FABRICHE DAI… LIBRIS – DIBATIT LETERARI. Ocitan e Furlan a son lenghis “rock”............
Un libri che al conte la realtât furlane e le met in relazion e in confront cun chê de Ocitanie e cun chês di une schirie di altris minorancis e nazionalitâts ator pe Europe. Il so titul al è “Occitania, Friuli, Europa. La mia lingua suona il rock” e il so autôr al è il ricercjadôr e gjornalist Marco Stolfo.


text:
Interviste cun Remo Cacitti, in ocasion de presentazion dal volum di Glesie Furlane
“Il pastore di Aquileia” e in spiete de visite dal vescul di Rome Benedet XVI.
Tal 2008 Dree Venier lu veve intervistât su La Patrie dal Friûl di Dicembar pal so libri cun Corrado Augias. Dopo passe 2 agns o vin tornât a contatâ il prof. Remo Cacitti par presentâ in anteprime un altri volum, cheste volte no so, “Il Pastore ad Aquileia” dal dot. Gabriele Pelizzari.
Prof. Cacitti, nus presential l’autôr dal studi?
Cun plasê parcè che al è un che o ai tirât sù jo, che no ai tirât sù fîs, ma une “progeniae spiritualis” e il dot. Pelizzari al è un dai miei arlêfs che o ai vût a Milan. E lui al è un di chei che si disarès che i “paris a àn braure” parcè che chest libri al è il risultât di 10 agns di fadiis e di ricercjis che a àn puartât la vore iniziâl, nassude come tesi, fint a cheste siore edizion di vuê.
Ce significât aial chest titul?
Gabriele Pelizzari al partìs de leture dal mosaic di Aule sud de basiliche di Aquilee tant che un grant manifest par figuris di une grande opare des origjins cristianis che al è “Il Pastôr” di Erma”.
Ce colegament isal tra “Il Pastôr di Erma” e Aquilee?
Al è dopli: prin di dut o savìn par sigûr, di Rufin di Aquilee, che chest libri, che al è dal II secul, al jere diventât la catechesi, la dutrine cristiane di cui che al voleve fâsi batiâ a Aquilee fintremai tal IV secul.
Il secont element e je une tradizion no direte ma impuartante che e dîs che Erma al jere aquileiês, e duncje al podarès jessi che cheste opare “parturide” a Rome e sedi stade “concepide” a Aquilee. E duncje cul mosaic a Aquilee si rive a dissegnâ la dutrine par cui che, za grant e no plui frut, al decideve di fâsi batiâ.
Ce elements di novitât sono rispiet ai studis di Guglielmo Biasutti, Gilberto Pressacco e Renato Jacumin?
Te Ete di Mieç, Giovanni di Salsbury al diseve che «noaltris o sin nanui su lis spalis dai gjigants». E ancje Pelizzari al è un “nanut” che però al à savût tirâsi sù su lis spalis dai gjigants. Biasutti al è stât come chês nâfs che a rompin la glace e no si sarà mai avonde agrât a lui par vê scomençât chest percors rivoluzionari: cence di lui no saressin chi. La sô ereditât spirtuâl e je stade cjapade sù di Pressacco che al à tentât di dâ plui sostance a lis intuizions di Biasutti. E par ultin un “outsider”, Jacumin, che pûr no jessint un academic, al à savût capî: “si parva licet componere magnis”, ancje la teorie de relativitât e je stade elaborade di un che al veve falît l’esam di amission al politecnic di Zurîc (Albert Einstein, ndr).
Ce aial capît Jacum?
La grande intuizion di Jacumin e je stade di vê capît che il valôr dai mosaics di Aquilee nol jere estetic, ma che a jerin un trascrizion de sperance e de caritât de Glesie aquileiese. E cussì al à rivât a individuâ propit i elements di cheste trascrizion: tra chescj ancje il pastôr di Erma.
E duncje la vore di Pelizzari?
Si trate di un aprofondiment dal spirt dal Pastôr di Erma, che al maravea pal nivel di analisi che al à rivât a fâ…. ma o lassi ai letôrs il gust di gjoldi di chestis novitâts, che no mancjaran di «dâ une scjassade» no di pôc a dutis lis versions tradizionâls dai studis sul prin Cristianesim a Aquilee.
Ce restial di chê identitât proprie aquileiese, dispès platade?
Jo no disarès che e je stade “platade”, ma dome che la storiografie e doprave i mieçs che e veve. Cumò par furtune a son plui mieçs par analizâ la storie. Di chi e ven fûr une imagjin di un Cristianesim che nol è roman. No dîs che al sedi miôr o piês un o chel altri. A Aquilee al jere difarent, vonde.
Ce significhial?
Si trate di no vê une prospetive di une sole dimension: no je dome Rome. E je ancje jê, ma a son ancje Alessandrie, Antiochie, Cartagjin, Costantinopoli… Il valôr ancje dai studis che o vin ricuardât prin al sta tal fat di vê metût in evidence la bielece de varietât dai elements che a concorin a la cressite dal cristianesim. Guai a fâ difarencis: ogni manifestazion e à il so valôr. E po, trops sono i Vanzelis? Cence contâ chei apocrifs, za te “Norme” cun Zuan, Luche, Marc e Matieu o sin devant a 4 manieris diferentis di contâ il misteri di Crist, che al è, lui sì, unic.
Cemût viodial il grup di Glesie Furlane?
Prin di rispuindi i ten a marcâ che o soi soci di Glesie Furlane, une realtât che e à vût e che e à il mert di vê dade vôs a cheste rivendicazion di identitât, par lei il misteri di Crist de nestre bande, cence escludi chei altris. E je stade la maniere furlane par meti in vore i principis dal Concili Vatican II, un grant moment de glesie che però al è stât tradît. Magari cussì Glesie Furlane e vîf chest moment dal tradiment dal Concili Vatican II, bastonade di ogni bande, però cu la fuarce di resisti. Baste cjalâsi ator par rindisi cont dal revoc de egjemonie romane. Glesie Furlane invezit e je une des pocjis vôs, che e continue a proclamâ la fedeltât a un mût di jessi “glesie” che e jere stade definide dal Concei Vatican II: la costituzion “Lumen gentium” e dîs che la “glesie” e je popul di Diu. E Glesie Furlane e je cheste lûs furlane di jessi popul di Diu.
Vuê ce restial di Glesie Furlane?
A son vignûts a mancjâ ponts di riferiment impuartants, ma al reste chel “levan” che, se ancje al è pôc, al pues permeti di lâ indevant.
Ce pensial dal event de leture continuade de Bibie?
Un event straordenari che al torne a puartâ in posizion centrâl la proclamazion de peraule di Diu. Leile al jere un dai grancji compits dai vescui che plui e plui voltis a vevin di lei la Bibie par fâle cognossi al popul. E fâlu par furlan al è impuartant parcè che al zonte un valôr a cheste azion, stant che la lenghe e je il spieli dal nestri mût di jessi popul.
Cognossial il Vescul Mazzoccato?
Al è rivât di masse pôc. O speri di vê la ocasion di incuintrâlu e saludâlu, ancje par fâi i auguris di un bon lavôr in chest toc dal vignâl dal Signôr.
Ce savôr aie la visite dal vescul di Rome Benedet XVI pal mês di Mai?
No judichi lis intenzions, ma o cjapi at che al ven intun contest che nol ni cjâf ni cjavece… Ce ise cheste “Conference episcopâl Trivenit”? Mi ricuarde Mussolini… Po dopo la domande che mi ven a mi e je: trop staraial a Aquilee? A disin a pene une ore, pa la cuâl mi somee che sedi dome proforme.. Spietìn ce che a disaran i Vescui, ma viodint la ande, “Roma locuta, causa soluta”, al è facil imagjinâ che al fevelarà dome lui e ducj chei altris a tasaran.
Un altri Benedet XIV tal 1751 al à firmade la bole “Iniuncta nobis” che e à metût la peraule fin al Patriarcjât di Aquilee: parcè no proponi la re-istituzion di chel Patriarcjât?
O premet che la “Iniuncta nobis” no à fondament juridic parcè che un patriarcjât nol pues soprimi un altri patriarcjât: al è come se doman Rome e soprimès Costantinopoli… no si pues fâ. Dut câs al è clâr che il Patriarcjât di Aquilee al jere za in dificoltât e se si è “distudât” al è par altris motivazions. Tornâ a istituîlu cu lis stessis condizions nol à sens; vuê come vuê, par fâ un esempli, in Ocident a son za altris 2 patriarcjâts: Vignesie e Lisbone, ma no contin nuie, a son titui onorifics, parcè e comande Rome. Se invezit si rivàs a une riorganizazion eclesiastiche che e ricognossès ce che par antîc a jerin i patriarcjis, ven a stâi, i responsabii di macro-areis cun stessis carateristichis culturâls e linguistichis, dulà che la colegjalitât episcopâl, come proviodude dal Concili Vatican II, e varès di podê esprimisi. Magari cussì no, invezit o sin vitimis di un centralisim roman che nol esprim la unitât de Glesie, ma al cope lis diviersitâts.
Pensial che al rivarà a mans scjassant o cul Messâl Roman par furlan?
Al vignarà a mans scjassant, o pensi. E al larà vie, si pues crodi, cul “obolo di S. Pietro”, di sigûr. Se al starà une ore a Aquilee, ce podaraial fâ? Jo no soi otimist.
Ce pensial de Fondazion Aquilee?
O dîs dome che Aquilee prin di dut e je une plêf e la Basiliche Mari e je une glesie. O ai tante nostagjie di bons. Marcuzzi che al veve savût interpretâ benon cheste dimension. Mi va ben che ducj a judin, pe valorizazion dal puest, ma no volarès che tante “struture” a scjafoiàs pastorâl e spiritualitât. O vin di recuperâ la sostance origjinarie, interpretant la identitât de comunitât.
Christian Romanini
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Altri che Recovery Fund:
viaç esclusîf daûr des olmis dai “grancj progjets” che si son pierdûts par strade
Cartei smamîts e impussibii di lei, struturis lassadis a ragns e carûi, segnaletiche dismenteade tal mieç dal nuie. A son dome la ponte di un iceberg che si plate sot di progjets finanziâts e plantâts a miezis o fintremai bandonâts cence nancje mai vê viodût un cantîr.
◆ E in Friûl, no cate il virtuosisim a pet di tantis altris regjons talianis (stant ai dâts dal 2018, suntun totâl di passe 500 oparis publichis no conclududis, cuasi la metât e je logade intes solis dôs isulis), a son tancj i lavôrs, inviâts in gracie di fonts rivâts di cualchi bant, massime di chei europeans, che a faturin a lâ indenant e a van a risi di fâur compagnie ai palaçats abandonâts e fîs di chei agns che la atenzion al teritori no jere cussì fuarte.
◆ Tra lis cicatrîs che si cjatìn su la piel regjonâl, di fat, no podìn dismenteâ dute la infrastruture militâr che nus à regalade la nomee di paîs di “pestelacs e casermis” ma, cence lâ a tocjâ i cantins di vuere, ancje par cuistions di straviament o sin stâts bogns di plantâ biei conis, cemût che nus testemonein ducj i implants schiistics sierâts (e no par colpe di ordenancis ministeriâls) li che la sperance dade de nêf si à subite sfantade intune buse te aghe, impen di un rimpin pe economie.
◆ Altris câs, cualchidun pardabon grotesc, tant che la fantasime dal trafôr di Mont di Crôs o i binaris pierdûts de Cjargne e dal Gurizan, si ju cjate intal volum di cualchi an indaûr “Progetti e opere. Testimonianze di 50 anni” par cure di Gaetano Cola e Giorgio Dri (Forum, 2008).
◆ La liste des propuestis coladis intal vueit e je lungje e pronte a cjapândi dentri tantis altris: fevelant di culture, par esempli, nus parin significatîfs i câs dai museus fantasimis, tant che chel Nazionâl di archeologjie subacuie di Grau, che daspò di plui di 25 agns (e passe dîs milions di euros) al à ancjemò di jessi viert al public, o ben chel archeologjic dal Stele di Palaçûl (atîf par cualchi an tai agns Novante), che al varès vût di tignî dentri ancje i rescj de “frutine di Blancjade” (repert dal Neolitic), o ancjemò il Centri di Documentazion e di Catalogazion sui Magrêts di San Quarin, opare ferme daspò plui di 10 agns.
◆ Di cualchi timp, dut câs, la tindince e je chê di scandaiâ cun atenzion il teritori par une progjetazion smirade e cussiente des potenzialitâts e dai limits de zone, di mût di sghindâ il pericul di straçâ bêçs e di fâ sù catedrâls tal desert. I stes ents finanziadôrs, dal rest, a son simpri plui atents ai contignûts des domandis e ancje i comuns plui piçui a àn imparât a movisi dentri dai labirints dai bants, locâi ma ancje internazionâi, che a dan la pussibilitât di realizâ ideis ancje in grant, cence dilapidâ i fonts dal belanç. Dongje dai funzionaris dai uficis tecnics, duncje, a vegnin individuadis figuris di pueste par ideâ programs di ricualificazion, studis di fatibilitât e progjets di riconversion, cun soluzions dispès atrativis, che si cjatin però a trussâ cuintri de otusitât di cierts aministradôrs (cualchi volte al baste un cambi di zonte par mudâlis in cjistiei di cjartis) o ben cuintri di altris fatôrs no considerabii su la cjate (massime se, come che al sucêt, i consulents a vegnin di fûr regjon).
◆ Cussì, tra lis oparis za prontis a jessi dispierdudis prime ancjemò di viodi la lûs, e va a risi di finî ancje chê “Dai cjastelîrs ai dôs”, pe creazion di une arborade dulinvie dai lûcs storics e culturâi plui carateristics dal teritori codroipês. Pecjât che, daspò vê plantadis lis primis plantutis (par une prevision totâl di 1202 arbui), al somee che il Comun si sedi dismenteât di nomenâ intal plan trienâl des oparis il progjet finanziât di plante fûr de Regjon par 250 mil euros, dentri dai Progjets integrâts di paisaç (PIP) atuatîfs dal Plan paisagjistic regjonâl (PPR F-VJ). E cuissà che chel di Codroip nol sedi dome il prin a pierdi colps tra i 30 progjets fats bogns dentri dal PPR.
◆ Par cuintri, però, bisugne marcâ che, in dì di vuê, il lavôr di mobilitazion di bande di citadins e di comitâts par scjassâ la opinion publiche al da la pussibilitât no dome di tignî monitorade la situazion, ma ancje di intervignî in maniere direte tes decisions di finanziament. Cussì, par esempli, ancje in gracie des firmis cjapadis sù vie pal an passât e di un manifest prontât di pueste di lavoradôrs, cooperativis, pazients e altris sogjets, la zonte regjonâl e à metût a disposizion 25 milions di euros par salvâ il Parc di S. Svualt (tutelât de Comission Regjonâl Patrimoni Culturâl de fin di Zenâr dal 2021), cul recupar dai vecjos paveons (e di passe 1200 plantis) e la realizazion di un Museu de Memorie. E sperìn pardabon che cumò nissun si meti a çavariâ su chest cont. Starìn a viodi ce che al nas (o al mûr) tai prossims mês. ❚
Cjare la mê tiereSerena Fogolini
Altri che Recovery Fund:


text:
Vûstu meti un contadin furlan?
Herr Franz nol jere trist, no, al jere nassût inte tiere ancje lui, un platut di mignestre, cualchi craut e cualchi cartufule a rivavin fin sot dai dincj di chel presonîr talian che al si cjatave in cjase. I lu vevin mandât par fâi i lavôrs plui grues intai cjamps, cussì a tiravin fûr un util dai presonîrs, cence mantignîju di bant. E il zovin talian, al lavorave, sì, lui, ma cul fren tirât, plancut. Mancje mai che nol vedi vût di judâ i naziscj cence savê.
Al jere presonîr in Gjermanie, aromai di cualchi mês. Prime intun cjamp di trasferiment, po dopo intun cjamp di presonie vêr e po, dal moment che nol jere pericolôs pes sortis gloriosis dal Reich (di scjampâ nancje impensâsi) e che al jere contadin, lu vevin mandât li, li di herr Franz (che cuissà se al si clamave propit cussì e cuissà se al jere just clamâlu herr), contadin ancje lui e che al veve doi o trê fîs in vuere e che di bessôl nol rivave a atindi ae sô tiere e la tiere e jere impuartante pal tierç Reich, chel si lu sa, che i sigurave il pagnut ae trupe che e veve di scugnî vinci la vuere.
E jere la stagjon di seâ i cjamps di fen. Cu la falç a man, si capìs. Franz al seave lent, ma il zovin talian al seave ancjemò plui lent, nol varà mighe di rompisi la schene pai todescs, ve!
Ma herr Franz nol jere content di chê sô ande. A mots i fâs capî che al à di lâ plui svelt. Ma, a mots, lui i ribat che e je colpe de falç che no je uçade ben. Velis lis batadoriis, ucitile tu! E velu lui sentât a gjambis largjis a bati cun maestrie il martielut sul falçut. Un par di cjarecis cu la côt e vele perfete cumò, uçade e sfiliade.
Alore cumò si see, ma tu, talian, devant, cussì ti ten ben jo di voli!
Vûstu meti un contadin furlan di 25 agns!
Chê buinore al veve cjatâts (cjatâts?) doi biei ûfs di ocje e, cun di plui, al veve, platade intune sachete, une cartuline. ‘Tanti salutti e bacci che sono tua molie’.
E bacci al sa dome lui ce che al vûl dî. Scrivimi saluti, ma se tu scrivis ancje bacci, alore al volarà dî che…
E, biel che il cerfoi e il reghet si sometin al moviment precîs e solen de falç, velu lui che al ripasse i conts che i balinin intal zurio. Alore: uce e sfilìe un mês, i varà ben coventât un mês a la sô Rosute (che cuissà se si clamave cussì!) par sedi sigure, un altri, uce e sfilìe, par che mi rivi la cartuline, e trops dîs sono che le ai vude? Alore…in dut… insome… dongje Nadâl… uce e sfilìe.
E varà ben di finî cheste porche di une sfonderade di putane di vuere, maladet cui che le à inventade!!! E finirà prime dal frêt, no? Par Nadâl di sedi a cjase… ca di sîs mês e duncje…
Cence savê, a fuarce di contâ mês e setemanis, al è rivât seant in somp dal cjamp. Dome cumò al si vise che nol è a seâ inte braide di famee, ma su pes Gjermaniis. Al si volte in daûr a cjalâ. Herr Franz al trapee dut sfladât e ros tant che un pevaron ros, poc plui in sù dal mieç dal cjamp. E al cjale di stos, invidiôs, chel sacravolt di un talian, là sù insom.
Al fâs miôr che al pues, lui, todesc di raze ariane, ma… vustu meti un contadin furlan di 25 agns!
Che al à chê cartuline inte sachete!
di Laurin Zuan Nardin
#1110


text:
Su ILfurlanist
e je la notizie dal ultin at de campagne promozionâl dal Cirf de Universitât dal Friûl
.
Ocjo al furlan su lis stradis de regjon. La campagne di promozion de lenghe, pensade dal Centri Interdipartimentâl di Ricercje su la culture e la lenghe dal Friûl (Cirf) de Universitât dal Friûl, si sierarà cuntun viaç in coriere, di Zenâr fintremai ae metât di Lui, tra lis provinciis di Udin, Gurize e Pordenon. Cuatri autobus extra urbans, doi che a partissin de stazion di Udin, un di chê di Gurize e un di chê di Pordenon, a ziraran di fat pal teritori regjonâl metint fûr cartei cu la formule “F=MC2 Furlan mieç di comunicazion al cuadrât”.
La scree de campagne di promozion de lenghe e je dal prin di Novembar dal 2006: di chê volte, la campagne si è disvilupade midiant di spots publicitariis trasmetûts tes salis cinematografichis plui grandis de regjon, ma ancje in gracie di messaçs pe radio, di publicazions su gjornâi specifics e su la cjarte stampade, o cu la distribuzion di cartulinis e di segnelibris, adesîfs e manifescj. Par ducj i interessâts, i materiâi si distribuissin al Cirf, li de Universitât, in vie Petracco 6, a Udin. Inte stesse sede si pues usufruî dai servizis dal Sportel di lenghe furlane, che si pues contatâ ancje la numar 0432 5564580, o pûr scrivint une mail
. La campagne promozionâl «e je stade – e comente Piera Rizzolatti, diretore dal Cirf – une biele prove pal Cirf e pal Ateneu di Udin. Pe prime volte o vin vût a ce fâ cuntune campagne in grande scjale pe promozion de lenghe furlane, leade al mont de tecnologjie, de sience e de inovazion».
«La formule F=MC2 – e spieghe Priscilla De Agostini dal Cirf, coordenadore dal progjet -, che e ven di chê di Einstein E=MC2, sinonim universâl di discuvierte sientifiche, e rimarche l’aspiet une vore inovatîf dal doprâ il furlan tant che lengaç sientific, tecnologjic e filosofic». Tai ultins agns, il studi, la ricercje continue, lis publicazions dal setôr, come cualchi riviste sientifiche in lenghe furlane, e il fat di vê prontât imprescj linguistics specifics, «a àn contribuît – e rimarche Rizzolatti - al procès di insiorament continui e di evoluzion dal furlan». «La lenghe furlane – e siere De Agostini – e à vuê la pussibilitât di rapresentâ ad implen la realtât e di afrontâ nivei alts e diversificâts di comunicazion, e la discuvierte di cheste gnove formule F=MC2, dute par furlan, e je sore il dut un ricognossiment des potenzialitâts concretis di cheste lenghe».


text:
10 di Dicembar DUCJ i DIRITS UMANS par DUTIS lis PERSONIS
10 di Dicembar
DUCJ i DIRITS UMANS par DUTIS lis PERSONIS
La Declarazion universâl dai dirits umans e je stade firmade a Parîs ai 10 di Dicembar dal 1948.
Cun cheste Cjarte, pe prime volte inte storie moderne, si stabilis la universalitât di chescj dirits, no dome par cualchidun in cualchi paîs, ma par dute le int di ducj i popui di dut il mont, e basâts suntun concet di dignitât umane intrinsecahe, inalienabile, e universal.
La Declarazion e ricognòs il dirit ae vite, ae libertât e ae sigurece personâl; al ricognossiment tant che persone e ae avualance devant de leç; a garanziis specifichis intal procès penâl; ae libertât di moviment e di emigrazion; al asîl; ae nazionalitât; ae proprietât; ae libertât di pinsîr, di cussience e di religjon; ae libertât di associazion, di opinion e di espression; ae sigurece sociâl; a lavorâ in cundizions justis e favorevulis e ae libertât sindacâl; a un nivel adat di vite e di educazion.
Pes Nazions Unidis il dirit ae vite, il dirit ae libertât de sclavitût, il dirit ae libertât de torture a son Dirits Umans che no puedin mai vignî a mancjâ par nissun in nissun puest.
I Stâts dal Consei di Europe a àn fat un altri pas indenant traviers une convenzion pe difese dai dirits dal om e des libertâts fondamentâls, firmade a Rome tal 1950 e jentrade in vore intal 1953.
Cheste convenzion europeane e fisse che il gjoldiment dai dirits umans nol è subiet a nissune discriminazion fondade su resons di raze, lenghe, religjon, opinion publiche, origjin nazionâl o sociâl.


text:
No respiri. Mi soi sveât chi. Dulà soio? Sierât intun spazi cussì stret che no mi lasse aiar. [...]
Tag: Real Cocâl
#15 – Conte pal Judiç A son dome lôr trê in cheste gnot: Domenie, sô fie Luzie, e Mercurie, la gnove rivade. Mercurie no somee straneade come altris prin di jê. Anzit, e je sigure e pronte a cualsisei prove in chest rituâl che pocjis personis a cognossin. Il bosc dongje Nearêt al é il sucrit plui sigûr par mudâ [...]
#18 – Dutis lis rosis ch’a mi regalin Lis rosis a son la mê passion. Lu son di simpri, di cuant che di frute mi sentavi su la jerbe verde dal prât dongje de glesie, puest ch’al faseve sintî sigure mê mari ch’a mi lassave li par une mieze ore. Cumò lu sai ch’a restave a cjalâmi de lobie di [...]
#17 – La bolp Lis gjambis ch’a no tegnin, il cûr ch’al piert un colp ca e un colp là, la buine memorie che, par ironie, e je dome un lontan ricuart. A otantecuatri agns la mê vite e sta lant ben planc, ma e sta lant viers l’ultime pagjine. No steit a pensâ mâl, la vite mi é plasude, [...]


text:
Belgjo
Il Belgjo oben la Belgjiche al ê un stât de Europe ocidentâl che al fâs part de Union Europeane de date de fondazion de Comunitât Economiche Europeane, il 25 di Març dal 1957.
La superficie de Belgjiche e je di 30.510 km², cun plui di 10 milions di abitants, dividûts in chei che a fevelin olandês (Flamants) e chei che a fevelin francês (Valons), cuntune piçule minorance che e fevele todesc a Malmedy e Eupen, citâts che fin tal 1919 a jerin part de Gjermanie. La capitâl e je Brussel.
La Belgjiche e je un dai stâts che a àn la plui alte densitât di popolazion e al è une vore industrializât, cun viis di comunicazion modernis e il secont puart plui grant de Europe, chel di Anverse.
Dilunc dal secul XX, une vore di Furlans son emigrâts in Belgjiche, cjatant lavôr dispès intes minieris o come muradôrs.
Leams esternis[cambie | modifiche il codiç]
Liste dai Fogolârs Furlans in Belgiche
Articul: L’emigrazione dal Friuli Venezia Giulia in Belgio (F. Micelli)


text:
#14 – Eline
No sai trops agns che e à Eline. Le ai cognossude dome pôcs mês indaûr e no i ai mai domandât l’etât. Fat al stâ che jo e jê o vin strent une biele amicizie, fate plui di silenzis che di peraulis, plui di pausis che di azions, plui di contemplazion di ce che o vin ator che di moviment. Mi plâs stâ cun Eline parcé che dutis lis sôs cjaladis mi contin alc: alc di jê e tant di me.
Ma Eline nissun le cjale cemût che le cjali jo. Ducj a stuarzin il nâs cuant che i passin dongje, par vie dai segns che la vite i à lassât intor.
Tes sôs mans ruspiis a viodin i agns dal abandon, jo o viôt la mari che e ten chel fi che e à podût gjoldi par cussì pôc timp; te sô bocje grande e piturade oms e feminis a viodin i agns de prostituzion, jo o viôt l’amôr che e à dât e che mai al é tornât indaûr; intai siei cjavei gresps no notin altri che la mancjance di cure, jo o viôt che no à plui bisugne di mostrâ nuie a nissun.
Ma chel che dome jo o rivi a capî al é trop biele che e je Eline. La sô piel ingrispade e je une mape de sô vite, lis sôs ruiis a son trois di emozions passadis suntun teren ch’a nol à timp, forsit al é chest che a fâs di Eline une femine cence etât, une agane che e à fat la vite, une fade che e à vivût inte strade, une dee che e je vignude in tiere par sintî parsore di jê lis soferencis de umanitât, no vuei blestemâ, ma tant che Crist. I clauts di Eline a son stâts i oms che l’an doprade, chei che l’an bandonade, chei che l’an tradide.
Cumò Eline e je resuride e e à dibisugne di silenzi e di timp par gjoldi ce che i reste de vite, che a sedin trê agns o un secul, ma simpri dongje di me.
di ***
#1***


text:
E je stade une grande emozion viodi il teatron di Udin sglonf di int (int nostrane, ma ancje rivade di mieç continent) a celebrâ une fieste di buine musiche e di Europe, te sô acezion plui biele, chê dal miscliç di culturis, massime di chês clamadis “minoritariis” (minoritariis tai numars, forsit, ma dal sigûr no tal svant pes propriis lidrîs).
Ospitant pe prime volte la finâl dal Liet International, sabide ai 19 di Novembar, Udin al à fat un figuron, cun tante ligrie e la mirabile organizazion che e à permetût di vê sul palc 12 grups che a rivavin di dute la Europe: de Laponie ae Frisie, de Scozie al Friûl, de Asturie e dai Paîs Bas fin a dôs cuasi scognossudis regjons de Federazion Russe (la Carelie e la Udmundie).
Dominadôrs de serade – fuarts ancje di un grup numerôs di sostenidôrs, bogns di tifâ come intun stadi – a son stâts i Coffeshock Company, cravuats dal Burgenland austriac, che a àn vinçût il premi dal public e che a àn savût scjaldâ cul lôr energjic hip hop ancje l’after party. Di fat, a son lâts indenant fin aes cuatri di buinore, tirant dentri tal davoi ancje altris musiciscj e rappers furlans, come Dek Ill Ceesa e Tubet.
A vinci il prestigjôs premi de zurie, invezit, e je stade Janna Eijer de Frisie, grande vôs e grande emozion par une performance soliste al piano, une artiste pardabon di grant nivel.
Pecjât forsit par Priska, la rapresentante nostrane, che e à ben figurât cu la sô morbinose “Hajra”, ma che forsit e à paiât un tic la responsabilitât emotive di jessi puartebandiere de lenghe di cjase.
Dut câs, une serade propit biele: nivel musicâl altissim, e dal sigûr scune par amiciziis e colaborazions, che al è pardabon un bon semenâ.
Unic neu – propit a volê fâ la secjemirindis – il fat di no vê vude, dilunc la serade, la presince des autoritâts a cjâf de promozion turistiche de regjon: tantis bielis energjiis metudis in cjamp par fâ fâ une biele figure di ospitalitât ae nestre tiere, forsit a varessin meretât une vetrinute di depliants e di prodots tipics, par aprofitâ de ocasion par fâ cognossi miôr la ricjece dal Friûl. O sin avonde sigûrs che e sedi stade dome une sviste: dal sigûr la prossime volte si fasarà cont di doprâ miôr une cussì biele oportunitât.
Margherita Timeus
CULTURE – Liet International, Udin capitâl de musiche e dal miôr miscliç culturâl............
E je stade une grande emozion viodi il teatron di Udin sglonf di int (int nostrane, ma ancje rivade di mieç continent) a celebrâ une fieste di buine musiche e di Europe, te sô acezion plui biele, chê dal miscliç di culturis, massime di chês clamadis “minoritariis” (minoritariis tai numars, forsit, ma dal sigûr no tal svant pes propriis lidrîs).


text:
#17 – La ore plui biele
— Ben cjalait! Cheste volte o pues dî che o ai sielt pardabon un biel orari pe robarie! Ducj a pensin che i laris a lavoredin vie pe gnot, tal scûr, cuant che chei altris a duarmin. Parcè? Vonde chest lûc comun, chest preconcet. E scusait se cumò mi sbrochi! Un lari nol è mico un mone! Al pense, al progjete, al met adun esperiencis, come un vêr professionist! E no dome! Un lari nol è mico un toc di fier, insensibil, distacât, frêt. Al à un cûr e al pues jessi ancje romantic! Sì, o vês sintût ben: ro-man-tic! Eco parcè che o soi dut braurôs di ve sielt la ore plui biele pe mê robarie: cuant che il soreli al va a polsâ. Insome al sarà pûr biel lavorâ intant che un biel amont… cun la sô lûs rosse… e zale… il tai dal lusôr… spiete che cumò mi incee… i siei colôrs cjalts… no viôt il fîl just dal alarme… lis montagnis pituradis… se o ves di sbaliâ, la polizie e rive intun marilamp… spiete… alore… i nûi segnâts dai rais dal soreli… Eco al varès di jessi chest il fîl just… no viôt ben… il soreli mi svuarbe…
Tac!
Oeoeoeoeoeoeoe!
di ***
#1***


text:
Cormons: santuari de Rose Mistiche
Home Trois Troi Furlan Seconde tape Cormons Foto 2
Aiello - Cormons
Sul fonts o notìn l'edifici conventuâl dai Domenicans, passât dopo aes Muiniis de Caritât de Dotrine Cristiane (chê la lôr mission e je di insegnâ il catechisim aes fantatis).
Dopo di fats miracolôs e vuarisons, al deventà mete di devozion. Consacrât intal 1779 e dedicât a Sante Catarine di Siene, patrone des Muiniis.
Inte place devant dal Santuari, e je la statue dedicade a Massimilian I di Austrie.
Steme comunâl
di Cormons
Aiello - Cormons
Steme comunâl
di Cormons
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Ebraisim
L'Ebraisim e je la religjon dal popul ebraic, cun plui di 15 milions di crodints (dâts dal 2006). Secont il sô pinsîr, daspò de creazion dal mont, Diu al à stabilît un pat cul popul ebraic e ur à rivelât i siei comandaments cun lis taulis da la Torah (Leç). Lis pratichis religjosis ebraichis a son leadis al studi e a la osservance di chei comandaments.
I Ebreus a considerin come libris sacris cualchidun jenfri chei dal Vieri Testament dai cristians: lôr a àn tignût bon dome i libris che a son scrits par intîr par ebraic; par chest ta chel cristian (catolic) a son libris - come par esempli "Judite", in part tramandât par grec - che tal ebraic a no son.
I valôrs dal Ebraisim a son in part i fondaments di altris religjons: par chest il Cristianisim (e no dome par il Vieri Testament) al è in part leât ai Ebreus; e a àn similitudinis cui Ebreus altris religjons, come l'Islam e il Samaritanisim.
Ebraisim, Islam e Cristianisim a son lis trê grandis religjons monoteistichis.
Origjin[cambie | modifiche il codiç]
A diference di altris religjons e civiltâts antighis, l'ebraisim a si fonde su la storie e no su la mitologjie.
La sô origjin e je di cirche di 4000 agns indaûr.
Il popul ebraic al ven da un antîc ramaç de semence semitiche. Il primarûl Abram al emigrà da Ur de Cjaldee, al pais di Canan prometût dal Idiu.
Dopo di lui al fo Jacop e i soi 12 fiis che a formarin lis 12 tribûs, une di chestis a fo che di Jude, di achì il non Judeus.
A seguirin lis liendis di Moisès, dai svariâts predis e re come Saul, Davide, Salomon e atris.
Intal IV secul p.d.C. la comunitât ebraiche, sogjete a continuis cambiaments, e fo somerzude dal continui vignî indenant de culture eleniche. A subirin intal I secul d.C. la dominazion dai romans.
Cu la distruzion di Jerusalem e dal sô templi templi intal 70 d.C. e finì la adorazion al templi e di li indenant l'ebraisim a si spandè in ogni ambient culturâl.
Fiestis e Usancis[cambie | modifiche il codiç]
Le adorazion ebraiche a comprent diviersis fiestis anuâls e svariadis usancis.
Fiestis:
Shabbat fieste de sabide Yom Kippur fieste dal dî di espiazion Sukkot fieste des staipis Hannukkat fieste de dedicazion Purim fieste de sorte Pesach la Pasche ebraiche
Ciertis usancis:
Circoncision praticade cuant che i mascjos a àn vot dîs Bar mitzvah cuant che i fruts a razunzin le maturitât Mezuzah une strisse di pergamene dulà che son scrits tocs di Deuteronomi Yarmulke calote pai mascjos che si metin sie dentri che fûr de sinagoghe
Dotrine[cambie | modifiche il codiç]
L'ebraisim e je une religjon monoteiste, che e sosten che l'Idiu al interven inte storie umane, specialmentri in relazion ai ebreus; i ebreus a crodin intun Idiu unic, e che l'om al à une anime imortâl.
A insegnin che il non dal Idiu, pûr esistint in forme scrite, al è masse sacri par jessi pronunciât. Fra i lôr scrits sacris, che lôr a crodin che a sedin stâts scrits sot nivei di ispirazion diviers e di ribe jù, partant ju metin in chest ordin:
- Torah i cinc libris di Moisès o Pentateuc
- Nevi'im i Profetis
- Kethuvim i Scrits o oparis poetichis
A àn po dopo un pilastri centrâl, il Talmud, che al è il coment scrit cun spiegazions de Leç. Al è dividût in dôs parts principâls: Mishnah e Gemara
I ebreus a no ricognossin Jesus come Messie, tant al è che lu spietin ancjemò.


text:
Juventus Football Club
La Juventus Football Club, cognossude come Juventus e je une scuadre di balon de citât di Turin, che al dì di vuê e zuie tal Campionâ Talian di Serie A. Dal 1897, an de sô fondazion, la Juventus e à simpri zuiât tal campionât di massime serie, mancul la stagjon 2006 - 2007, cuant che la scuadre e fo retrocedude par vie di Moggiopoli.
La Juventus e je une des scuadris plui impuartantis dal mont, e te sô storie e à vinçût 58 trofeus uficiâi; 40 nazionâi, tra di lôr 31 scudets e 11 internazionâi, tra di lôr 2 Copis dai Campions.


text:
Il bosc nol è dome un magazen impuartant di CO2. Al è ancje une fonde di biodiversitât, in plui che di materiis primis, ma ancje chel al ven petât par dret dai mudaments dal clime. Par chest il dibatit dentri de comission europeane su cemût doprâlu in futûr al è cetant vivarôs: a pet di chei che a pensin a un disfrutament dai vantaçs, a son chei che a volaressin lassâlu cressi in mût naturâl. Une des propuestis e dîs che la cuistion e je che di taiâ i arbui dome par doprâ il legnam pes costruzions e pes mobiliis, ma a disconciertin di plui chei che a pensin a un premi ai parons, tant che risarciment, par che no tocjin il bosc. Jenfri lis fuarcis politichis al travane ancje un conflit di obietîfs: saressino in pericul puescj di lavôr, proprietât, ambient? Cun di fat, se no si puedin disfrutâ i boscs al sarès ae fin un espropri di fat. Cun di lui, dal pont di viste ecologjic nol varès masse sens, stant che i arbui zovins, cul cressi, a supin CO2, intant che chei che a murin le molin fûr. Se il legnam al ven doprât, impen, massime se par prodots che a durin a lunc, si varès di consecuence une cierte protezion ambientâl. Cun di plui, se no si podarà doprâ il legnam locâl, si scugnarà fâlu vignî dal forest.
◆ Chei che a metin i vantaçs ecologjics denant di dut le pensin diferente. Chescj a disin che un bosc al naturâl al ten dentri plui aghe, si riscjalde di mancul e al da acet a cetantis plui speciis.
◆ Di là di chescj mûts di pensâ diferents al salte fûr dut câs che i boscs a son in dificoltât. Cun di fat, a son cjapâts dentri de crisi dal clime e di un sut simpri plui fuart, fats che ju puartin viers une muart progressive. Si scugnarà alore rangjâ il sisteme plantant speciis plui adatis al clime mudât. Di prionte, al sarà miôr passâ di boscs monospecie a boscs plurispeciis, che a garantissin une sorevivence intal câs di une infezion di parasits. Po dopo, stant che ancje il teren al ten dentri CO2, bisugne passâ dal tai di grandis areis – tecniche avonde solite in Austrie – ae sielte di singui arbui di tirâ jù, che cussì il teren nol larès in soference.
◆ Ben clâr che ancje la industrie dal legnam e à di dî la sô. Il presit al è tor i 80/90 euros al cubic e al è cuasi fer dai agns Setante. Par garantî un ciert vuadagn al varès di lâ almancul a 200 euros. Si che duncje, par cumò i boscs a son sistemis di invistiment, dal moment che no sigurin cuissà ce reons. Di chê altre bande, a dan une suaze “verde”.
◆ I boscs a son di interès des impresis ancje par vie che a compensin il lôr belanç di CO2, stant che di cualchi an si fâs cumierç ancje di cheste. Propit par chest, la domande di comprâ boscs e je plui grande de ufierte: il presit corint al è sui doi euros al metri cuadrât, diferent ca e là daûr des cundizions, sicu il teren, la vegjetazion, la viertidure ae cjace e v.i. ❚
Il bosc: lassâlu cressi di bessôl o ben metilu a pro?Barbara Cinausero
Il bosc nol è dome un magazen impuartant di CO2. Al è ancje une fonde di biodiversitât, in plui che di materiis primis, ma ancje chel al ven petât par dret dai mudaments dal clime. Par chest il dibatit dentri de comission europeane su cemût doprâlu in futûr al è cetant vivarôs: a pet di chei che a pensin a un disfrutament dai vantaçs, a son chei che a volaressin lassâlu cressi in mût naturâl. Une des propuestis e dîs che la cuistion e je che di taiâ i arbui dome par doprâ il legnam pes costruzions e pes mobiliis, ma a disconciertin di plui chei che a pensin a un premi ai parons, tant che risarciment, par che no tocjin il bosc. Jenfri lis fuarcis politichis al travane ancje un conflit di obietîfs: saressino in pericul puescj di lavôr, proprietât, ambient? Cun di fat, se no si puedin disfrutâ i boscs al sarès ae fin un espropri di fat. Cun di lui, dal pont di viste ecologjic nol varès masse sens, stant che i arbui zovins, cul cressi, a supin CO2, intant che chei che a murin le molin fûr. Se il legnam al ven doprât, impen, massime se par prodots che a durin a lunc, si varès di consecuence une cierte protezion ambientâl. Cun di plui, se no si podarà doprâ il legnam locâl, si scugnarà fâlu vignî dal forest.


text:
Il progjet de Coop Cramârs si è inviât a Resie cun doi ponts di sperimentazion
Inte mont furlane e je rivade “Proxima”, la vetrine digjitâl di prossimitât. Al è il gnûf progjet de cooperative Cramârs di Tumieç, realizât cul contribût di Fondazione Friuli, Intesa Sanpaolo e sostignût des aziendis sanitariis dal Friûl centrâl e ocidentâl. Si trate di un totem speciâl interatîf dotât di schermi cun tecnologjie touch che al permet di comprâ bens e di fâ prenotazions online midiant di un software clâr e une vore intuitîf. L’ûs al è une vore facil, studiât par abitants des zonis internis che cussì a puedin ricevi inte lôr localitât e tal zîr di 24 oris ce che ur covente: al baste selezionâ il prodot o il servizi, la date di consegne previodude, e confermâ l’acuist. La disponibilitât al ritîr te buteghe e ven po notificade vie mail o sms in maniere automatiche. No coventin smartphones, conession a internet e dutis chês tecnologjiis che dispès a limitin lis personis anzianis che no son abituadis a doprâlis. Al baste presentâsi alì de ativitât comerciâl che e ospite Proxima e sotscrivi un abonament mensîl o anuâl: la version base e da acet ae compre di prodots e e previôt il ritîr dal prodot te buteghe, invezit la modalitât premium e permet il dirit ae consegne a domicili, ancje cu la prenotazion di altris servizis che a saran volte par volte personalizâts in funzion de disponibilitât dal comerciant. Lis primis vetrinis digjitâls a son stadis inviadis a Resie, tal detai tal alimentârs Bortolotti di San Zorç, e inte buteghe di paîs di Oseac. Cumò si va indenant, puartantlis ancje in altris buteghis de mont furlane, ma za dal Belumat a son rivadis richiestis a Cramârs di podê vê ancje li chest prodot. Proxima e je la rispueste concrete aes esigjencis saltadis fûr cu la indagjin “Gli ultimi. Forme di welfare comunitario”, puartade indenant di Cramârs in colaborazion cun Melius, dentri dal progjet Innovalp Experiences, finanziade simpri di Fondazione Friuli e di Intesa Sanpaolo.
◆ La ricercje e à fat saltâ fûr la disponibilitât dai gjestôrs des buteghis di prossimitât ae plurifunzionalitât comerciâl e ae inovazion digjitâl par vignî incuintri aes esigjencis dai abitants e dai turiscj: si trate di une cundizion causade de pandemie che e à puartât a tornâ a scuvierzi il sens dal vicinât e i leams cu la comunitât, dant impuartance ai piçui negozis di mont, presidis locâi di vitalitât e socialitât par contrastâ il spopolament dal teritori. «I gjestôr dai piçui negozis – al spieghe Vanni Treu di Cramârs – a àn manifestât la voie di inovâ parcè che a àn ben claris lis lôr potenzialitâts di vendite e di erogazion di servizis. A àn un leam cu la comunitât che si è infuartît intant de pandemie, un element che vuê cun Proxima o podìn valorizâ cence dismenteâ l’aspiet uman». «Cheste iniziative di Cramârs – al zonte Giuseppe Morandini, president di Fondazione Friuli – e rispuint a plen titul al bant par progjets sperimentâi che a puedin contribuî ae atrativitât e al rilanç de mont furlane. L’interès rivât ancje dal Cjadovri par Proxima, al testemonee il sucès dal bant pe mont 2021 che al conte su un fonts di 200 mil euros e che al intint sostignî iniziativis di sisteme, sperimentâls e une vore inovativis, promovudis tes zonis di mont, ven a stâi in 46 Comuns des provinciis di Udin e Pordenon. Ancje in chest câs, la iniziative si poie su la colaborazion de Regjon e sul sostegn di Intesa Sanpaolo». ❚


text:
Alte Austrie
La Alte Austrie e je un dai stâts federâts austriacs (tod. Bundesländer). E je logade tal nord dal paîs e e confine a jevât cun la Basse Austrie, a sud cun la Stirie, a bonât cun il Salisburghês e tal nord cun la Gjermanie (Baviere) e cun la Republiche Ceche (Boemie meridionâl). La capitâl e je Linz (197.283 ab. ce.); altris citâts importantis a son: Ansfelden, Bad Hall, Bad Ischl, Braunau am Inn, Enns, Eferding, Gmunden, Freistadt, Leonding, Marchtrenk, Mattighofen, Ried im Innkreis, Rohrbach, Schärding, Traun, Steyr, Vöcklabruck, Wels.
Gjeografie[cambie | modifiche il codiç]
La mont plui alte dale Alte Austrie e je la Hoher Dachstein (2995 m).
Storie[cambie | modifiche il codiç]
- 1254 (Pâs di Ofen) o 1261 (Pâs di Viene) – Il re Ottokar II di Ongjarie al divid la regjon dal Traungau dale Stirie e le ricree come “Principât sore il flum Enns” (tod. Fürstenthum ob der Enns). Tal 1264 al ven usât la prime volte il non latin "Austria superior" (tod. Oberösterreich) o "supra Anasum" (voltât: sore il flum Enns).
- Dal 1490 – La regjon al rive a un cert nivel di autonomie.
- 1530 – Al tache a difondisi la dotrine protestante; 30 agns plui tard la maiorance dale popolazion e je evangeliche.
- 1564 – La regjon e finis il domini dai Asburcs.
- Daspò il 1600 – I imperadôrs Rodolf II e Matie a fasin jentrâ in vigôr la Controriforme; par chest i rangs dale Alte Austrie a fasin un pat cun i paîs dale Boemie. A vegnin batûts tal 1620 dal princip eletôr dale Baviere Massimilian par cont dal imperadôr Ferdinand II.
- 1779 – Cun la pâs di Teschen la zone dal Innviertel e passe dale Baviere ale Alte Austrie.
- 1814-1854 – Linz e aministre ancje il teritori dal Salisburghês.
- 1918 – Oberösterreich al devente il non ufiziâl dal stât.
- 1939 – A seguit dale anesion dale Austrie ale Gjermanie naziste la Alte Austrie e ven unide ai teritoris gjavâts al sud dale Boemie cul Acuard di Monaco: al ven cussì creât il gnûf distret dal “Oberdonau”.
- 1945 – Cun la fin dale Seconde vuere mondiâl al ven ricostistuît il stât federâl dale Alte Austrie.
Economie[cambie | modifiche il codiç]
Confrontât cun il prodot intern lord dale Union Europeane in forme di podê di acuist, la Alte Austrie e à un indis di 112.8 (EU-25:100) (2003). [1]
Organizazion aministrative[cambie | modifiche il codiç]
Tradizionalmentri la Alte Austrie e ven dividude talis cuatri areis dal Hausruckviertel, dal Innviertel, dal Mühlviertel e dal Traunviertel. Ultimamentri il teritori tra lis citâts di Linz, Eferding, Wels, Steyr, e Enns al ven clamât aree centrâl (tod. Zentralraum).
Dal pont di viste aministratîf e je dividude in 3 citâts statutariis (tod. Statutarstädte) e 15 distrets (tod. Bezirke):
Situazion politiche[cambie | modifiche il codiç]
Dal 1995 il governadôr (tod. Landeshauptmann) dal Burgenland al è Josef Pühringer, dal ÖVP (Österreichische Volkspartei, voltât "Partît popolâr austriac").
Risultivis[cambie | modifiche il codiç]


text:
Sclarìn prime di dut une robe: il mês di Lui al è di ducj, no dome di lui.
Si clame di Lui, ma al è ancje di jê, di cjossul e di cjossule, cence distinzions.
Se o sês feminiscj o fanatics dal “politically correct”, o podês simpri clamâlu “mês di Jê” o “mês di Cualchidun”. Nissun us capirà cuant che o fevelarês, ma se voaltris o sês plui contents cussì, cui soio jo par dîus alc?
Il sant dal mês
◆ E mi an dite che ai 3 di Lui al è Sant ToMi àn dit che ai 3 di Lui al è Sant Tomâs, ma jo nô crôt fin cuant che no rivi a viodi un lunari cui miei voi.
◆ Ai 6 di Lui al è Sant Guido ma, daspò che lu àn cjatât positîf al alcoltest, al è deventât pal moment Sant Sperìn di tornâ a guidâ.
◆ Il 12 di Lui e je une zornade impuartante pal Friûl: si onorin i siei protetôrs, i Sants Ermacore e Fortunât che a puartarin il cristianisim tal Patriarcjât di Aquilee e che a forin obleâts a sopuartâ torturis tremendis, tant che cjalâ un roman che al faseve il frico cul Emmenthal invezit dal Montasio.
Personaçs nassûts in JUGN
Jacum Fidicui, il nevôt dal pari dal om de gnece dal copari dal zinar dal amì di Cjossul.
◆ Gjilbert Cogume, inventôr dal resentin.
Dì e gnot
Il soreli al jeve in medie tor lis cinc di buinore, e al va a pognisi tor lis nûf e mieze di sere, fûr che tal fin di setemane, che tant al plûf.
Lis invenzion inutilis dal mês
◆ Il Spicepalme, spicelapis pensât par tarondâ lis pontis ator ator di Palme.
◆ La bicivie, une telesente par lâ sù sul Çoncolan cu la biciclete e fâ fente di jessî rivâts pedalant.
Il proverbi dal mês
Nancje in paradîs no si sta ben di bessôi, ma a Pucinie al è bielzà un pôc miôr, almancul tu sês tal cjâf lûc dal comun.
I apontaments dal mês
◆ Campionât regjonâl di fâ di bessôi. Ognidun al fâs ce che al à di fâ, a cjase sô. No si vinç nuie, parcè che a fâ il propri dovê nol è nuie di ce svantâsi.
◆ Dal prin dal mês, sul stradon di Lignan, gare fotografiche di targhis di machinis, par cure de polizie stradâl.
◆ In chel stes puest, tai stes dîs, gare di crostis tra i sogjets imortalâts te gare parsore. ❚


text:
La Patrie dal Friûl e je presint di timp su Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di cjatâ cualchi realtât interessante…
✽✽✽
“Aghe dal cîl – Agua del cielo” e je une pagjine che no à par cumò tantis adesions, ma la grandece e la impuartance di une robe no si misurin dome cui numars. E je stade metude sù par difondi un progjet di solidarietât une vore biel. Indi fevelìn cun Tullio Fabbro, il responsabil.
––
Mandi, prin di dut cui sêstu e di indulà, e cui fasial part dal progjet “Aghe dal cîl – Agua del cielo”?
O soi un volontari furlan di 47 agns, o lavori intun ufici par 36 oris e pal rest te piçule aziende agricule dai mei gjenitôrs. O soi a stâ tes culinis, tal mieç dai cjamps tra Colorêt, Buie e Maian, e o ai cuatri amîs di numar che mi judin tal preparâ i manuâi di costruzion, tal curâ il sît http://aghedalcil.altervista.org/home.html e la pagjine Facebook, e che a son a stâ a Muris di Ruvigne (Micjêl e Luche par internet), a Buie (Rachel pes traduzions in spagnûl) e a Dalès (Saira, pe impagjinazion dai manuâi). No sin une associazion, o soi dome jo par cumò chel che al vîf a plen il progjet, lant ator pes missions, no dome di furlans, sparniçadis in centri e sud Americhe. Soredut, dopo vê cognossût il mût di risolvi la convivence cul sut in Brasîl, mi soi sintût in dovê morâl di slargjâ cheste cognossince in atris Paîs.
––
E ce fasêso?
Il progjet al à come obietîf chel di insegnâ a la int plui interessade, volonterose e bisugnose, un sisteme par costruî in nome cinc dîs cistiernis de capacitât di 16.000 litris, par tignî cont de aghe ploiane che e cole sui cuvierts des cjasis e frontâ cussì i periodis di secje che simpri plui luncs si manifestin cun lis variazions climatichis tal mont.
La miôr maniere di judâ la int e je chê di rispuindi a une lôr sincire domande di jutori, condividint cun lôr dut il lavôr, il sacrifici, la gjonde, il mangjâ insiemi e il durmî. Tantis voltis par tiere o sore un breâr cence materàs, stant cun lôr, cirint di metisi al lôr flanc, insegnant cheste soluzion economiche cun pazience e serietât e costruint insiemi, lassant i struments, i stamps e il manuâl in mût che a puedin cjaminâ di bessôi une volte che o ai finît lis mes vacancis.
Il nestri obietîf al è chel di provâ a semenâ, e la semence e je la persone che o provìn a formâ. Se po dopo a rivin a mandânus lis fotos che nus mostrin che a àn rivât a fâ sù di bessôi, ve che la semence e je deventade pome e a son contents lôr, nô dal gruput di Aghe dal Cîl e chês personis che nus àn dât bêçs e fiducie.
––
Di dulà ti ise vignude la idee par fâ dut?
O soi convint che o scugnìn judâju a cjase lôr (soredut se tal domandin); o ven di une famee che e à barbis sparniçâts tra Australie e Americhe latine, partîts par “sant scugnî” e cence nissune volontât di lassâ la Patrie furlane, e la stesse disperazion le nasi ogni volte che o cognòs int ator pal mont che mi conte la disperazion là che a vivin e la sperance di tancj di lôr di migrâ, cui tes grandis citâts e cui in altris Stâts lontans di no crodi. Al è brut lassâ il nît che ti à cressût par lâ viers l’incognit.
Permetêtmi une sbrocade: chel che mi da plui fastidi al è che lis costruzions che o stoi fasint cognossi a son cetant cognossudis in Brasîl, stant che a fasin part dal progjet Sete Zero (là che a àn za fatis 800.000 cistiernis). Mi domandi, ce fasino lis delegazions che si cjatin te FAO, al UNICEF, al ONU ai FORUM MONDIÂI che a fevelin di dut e di nuie, se no si passin tra lôr soluzions che si stan za adotant. Mi somee assurt che al vedi di partî un dal Friûl par fâ cognossi chest progjet tant doprât in Brasîl, ma!
––
Si pues fâ tant ancje cun pôcs bêçs. Cemût si puedial contribuî?
Sì, pensait che rivant a tirâ sù 380 euro si pues garantî la costruzion di une cistierne di 16.000 litris. Si pues judâ il progjet Aghe dal cîl-Agua del cielo cuntun impuart di cualsisedi cifre. Dutis lis specifichis pal viersament lis cjatais sul nestri blog http://www.aghedalcil.blogspot.it, su la nestre pagjine Facebook “Aghe dal cîl – Agua del cielo”, o pûr o podês contatâmi: Tullio Fabbro al numar 0432.889642 (sot sere) o ae direzion di pueste eletroniche: tulliofari(chiosule)yahoo.it.
Po dopo, cui che al vûl al pues contatânus ancje par fâ une esperience di vite cun nô ator pal mont: o cirìn ancje volontaris. ❚
✒ Dree Venier


text:
Rino, sentât come ogni dì su la stesse cjadree, si cjalave intor, pierdintsi cui vôi in chês machinis ch’a jemplavin la stanzie. L’ordenadôr su la scrivanie al faseve di paron, cun in bande une stampant. Nol mancjave l’I-Pad e une schirie di telefonuts e ordenadôrs che in vincj agns al veve cambiât.
Jenfri chei mûrs si contignivin dentri ducj i ordegns che, in mût simbolic, a marchin la gnove modernitât.
Di vecjo, al restave suntune cjoce poiade sul mûr, une pile di libris cuvierte di polvar, dongje un cuadri cu la fotografie in blanc e neri di Berlinguer e di un Crist di len mangjât par di plui dal carûl. Imagjinis di altris timps, indulà che chei oms, prime un e dopo chel altri, tantis voltis insiemi, cu lis lôr peraulis, sperancis, lu vevin striât; e cumò lontanis, scanceladis, glotudis des gnovis modis, da tecnologjie, des maraveis di internet, de inteligjence artificiâl, dai robots cun tant di voi, braçs e mans, bogns di butâ fûr un tratôr di bessôi.
Il mont al jere propit cambiât e ancje te vite de int di ogni dì. Lis pussibilitâts a jerin tantis, e ancje Rino, de sô piçule stanzie, dome cun dôi dêts, fracant su la tastiere, al podeve viodi e fevelâ cuntune femine mai cognossude, che cence vergogne, cu lis tetis di fûr, lu tratave dal tu; lu stes, cui voi, al podeve rivâ su mârs, monts lontans miârs di chilometris; torzeonâ a tor pal planet, magari rivant fin a Moscje e di chê capitâ in Americhe.
Di sigûr, chês gnovis tecnologjiis, deventadis une gnove religjon, a vevin savoltât il mont.
Une gnove Babêl, o il Paradîs sù la tiere? Cuissà? L’uniche ciertece e jere che la umanitât, cundut Rino, e jere jentrde intune gnove ete.
Intun secul di ilusions, indulà che pardut, al someave di jessi a sagre. Dome une robe no jere cambiade: i siôrs, che a deventavin simpri plui siôrs.
Là di fûr, intant, in chê zornade, un burlaç cun lamps e tons, cundute la sô furie, al pareve che al puartàs vie dut il paîs, intant inte stanzie si jere distudade la lûs cun dut l’ordenadôr.
Rino, spaurît di chê burascje, cu la ment si jere slontanât di chel mont visionari, che tant lu inceave: cul pinsîr al jere tornant inte vite vere, pensant a so fi disocupât, a une saete, che di un moment a chel altri e varès podût copâlu; a chês robis veris che pardabon a fasin bati il cûr.
E cjalant chel Crist e chê imagjine in blanc e neri picjade sul mûr, come intun salustri i sbrissave vie sot i siei voi cun dute la sô potence, chel vecjo mont che al veve dismenteât.
di Nello Malisano


text:
Contecurte e je une Ostarie Leterarie Furlane.
La nestre fonde e je la conte curte,
une forme narative di valôr e antighe,
une maniere di contâ lis storiis frescje e juste par il web.
In chest lûc virtuâl o din di bevi contis curtis in marilenghe,
metint dongje cualchi stuzighet leterari di pocjis peraulis.
Cheste Ostarie e je vierte a ducj chei che a àn plasê
di lei e scrivi par furlan,
di lei e scrivi par furlan,
o ancje dome di imparâ a cognossilu.
L’ostîr, i siei colaboradôrs e i contecurtârs
a mostrin lis lôr oparis metintlis sot il judizi dai letôrs.
Ideis, sugjeriments, parês a son simpri i benvignûts,
ma o vin gust ancje dome che si lei par furlan.
ma o vin gust ancje dome che si lei par furlan.
Lis ideis di fonde
Nus plasin lis contis “furlanis”, e no dome par furlan;
contis che ancje se curtis, a àn pardabon une storie di contâ.
Nus plâs slontanâsi des formis narativis plui dopradis
par pandi storiis di stîl, gjenar e sensibilitât modernis.
Al sarès biel viodi une vore di coments e condivisions,
ancje dome par dî di vê let une conte.
Nus plâs sburtâ ducj chei che a cjacarin par furlan,
ma no crodin di jessi bogns di scrivilu,
a cambiâ idee, judantsi cui imprescj che il web al met a disposizion
e cui sugjeriments dal nestri ostîr.
e cui sugjeriments dal nestri ostîr.
O pensìn che misturâ il snait des gnovis tecnologjiis cun chel des contis
al puedi jessi une maniere par slungjâ la vite ae nestre lenghe,
ma nus plâs ancje meti adun spetacui e leturis in public,
par gjoldi dal gust di sintîsi contâ une storie.
Par mandâ une conte
Lis regulis par deventâ un contecurtâr a son pocjis.
La conte e à di jessi scrite par furlan,
doprant par chel che si rive la grafie uficiâl,
ma cun dutis lis sfumaduris e variants de marilenghe.
ma cun dutis lis sfumaduris e variants de marilenghe.
E à di zirâ tor lis 2000 batudis, spazis comprendûts.
Gjenar e stîl de conte a son libars, baste che si conti une storie.
Par jessi biele di lei, une conte e à di jessi biele di viodi:
se o vês dubis di grafie, o il plasê di vê cualchi corezion,
l’ostîr al è ben content di dâus une man.
Par someti una conte al so judizi,
al baste mandâle, zontade intun document di test,
l’ostîr al è ben content di dâus une man.
Par someti una conte al so judizi,
al baste mandâle, zontade intun document di test,
ae nestre direzion di pueste: contecurte@gmail.com.
Se volês zontait ancje un file cu la imagjine.
Mandantnus la conte,
si aciete che e vegni publicade o mancul in Ostarie,
e che e vegni doprade in cualchi serade o publicazion,
ma si è libars in ogni moment di fâle gjavâ o modificâle.
Se volês zontait ancje un file cu la imagjine.
Mandantnus la conte,
si aciete che e vegni publicade o mancul in Ostarie,
e che e vegni doprade in cualchi serade o publicazion,
ma si è libars in ogni moment di fâle gjavâ o modificâle.
Une man ae Ostarie
Se sês furlans che a scrivin, o se us vin stiçât a provâ
la miôr maniere par judâ Contecurte
e je deventâ contecurtârs e scrivi contis.
Ma si dâi une man ae ostarie ancje dome leint il sît,
sparniçant lis contis, plasint la pagjine sul muselibri
e condividint contis e iniziativis de Osterie.
Cundiplui, rubrichis come Ecuméne o Lets in Ostarie
a son viertis e ognidun al pues dâ il so contribût.


text:
Note FOGOLÂR CIVIC pe stampe taliane – Udin, 6 Mai 2021
“DOVREMMO RIMPIANGERE LA MISERIA CHE CI UNIVA?”
Lettera ai friulani dal presidente di Fogolâr Civic e Academie dal Friûl, prof. Alberto Travain, nel 45° del terremoto del Friuli del 1976.
Giovedì 6 maggio 2021, in occasione del 45° anniversario del sisma friulano del 1976, il presidente del Movimento Civico Culturale Alpino-Adriatico “Fogolâr Civic” e del Circolo Universitario Friulano “Academie dal Friûl”, prof. Alberto Travain, ha indirizzato una brevissima lettera aperta alle genti del suo Friuli, lettera imperniata sul provocatorio seguente interrogativo: “È possibile un futuro di benessere senza rinunciare ai legami forti, umani, sociali, alimentati dalle antiche miserie? Eccone il testo, in lingua friulana. “Furlans! Vuê, ai 6 di Mai, tor nûf di sere, o varessin di ricuardâ une pocade storiche pe nestre tiere e pe nestre int: tal mâl e tal ben, che dispès si compagnin. Un Friûl indaûr, ma plui unît e onest, netât vie par simpri e un, invezit, cetant plui sveât e indevant ma no unît pardabon, a cucâ l’avignî. Cul taramot a son rivâts bêçs e chei a àn disfate la union che e jere o che si diseve. Ce che o varessin di domandâsi pai 6 di Mai nô furlans al è propit se mai si rive a deventâ siôrs, tant che si à fat il Friûl in chescj agns, cence pierdi il tesaur di umanitât e union de puare int che o jerin, o ben la plui part! Une bussade a ducj i nestris muarts…”.


text:
Tastiere
Tabânt di ordenadôrs la tastiere a è un dispositîf di input di datos che in sostance a covente par controlà l'ordenadôr. La tastiere a pos iessi une periferiche o a pos iessi tacade diretamentri al ordenadôr (come tai ordenadôrs portatil)
Descrision[cambie | modifiche il codiç]
A si presente come une serie ordenade di botôns ca podin coventà par dà al ordenadôr un caratar o un comând. Su ogni boton al è un numar, une letare o un simbul, ca coventin par cognossi la funzion di chel boton. Di solit ogni boton al pò coventà par inserì ancje tre o quatri simbui diferêns, simbui ca si otegnin cjalcjânt, insieme dal boton dal caratar, ancje un o doi botôns di funzion.
Tipos di tastiere[cambie | modifiche il codiç]
Di base a son doi tipos di tastiere:
- Tastiere numeriche
- Tastiere alfanumeriche
Cu la prime tu podis inserì nome numars, cu la seconde acje las letares. Cumò si dopre che alfanumeriche, che però a cambie di paîs a paîs, e ancje di un tipo e chel altri di ordenadôr. Il model di tastiere plui doprât al è il QWERTY ma a esistin ancje atris tipos come il Dvorak o il GKOS.
QWERTY[cambie | modifiche il codiç]
Il QWERTY al è cumò il schema di disposision dai botôns plui doprât. Al ven cussi clamât parceche i prîns sîs botôns da tastiere a son apunto Q, W, E, R, T e Y.
Botôns di une tastiere taliane normâl[cambie | modifiche il codiç]
- Esc (escape)(scjampe)
- F1-F12 (botôns di funzion)
- 1-9 e 0
- Simbui
- Backspace (cancele indaûr)
- Tabulasion
- Bloc maiuscules
- Boton maiuscul sinist
- Alt (fêr)
- Windows Start sinist (o tai Apple: command)
- Control sinist
- Bare di spasi
- Letares (schema "QWERTY")
- Maiuscul dest
- Control dest
- Windows Start dest (o tai Apple: command)
- Letares cul acênt (àèéìòù)
- §
- Puntegiature
- Va a capo (o Va)
- Alt Gr (Alt + Maiuscul)
- Menu
- Pie/Stude
- Sveiti
- Duâr
- Pause
- Inseris
- Cancele in denânt
- Va al inisi
- Va ala fin
- Va su di une pagjine
- Va iu di une pagjine
- Frece su
- Frece iu
- Frece a sinistre
- Frece a destre
- Bloc dal tastierin numeric
- Tastierin numeric


text:
La esperience de La Comugne e va in devant cun chescj doi numars. Aromai si trate di un element impuartant intal panorame de culture e de lenghe furlanis, par vie che e à savût dâi vôs a dute une schirie di scritôrs furlans e par furlan che a vevin alc di dî o di contâ. In cheste maniere si insiore la lenghe e si dâi flât a la culture, une culture che si rignuvis, che e cjale in devant.
I doi libruts a si presentin cu la solite grafiche e cu la part scrite intercalade di preseosis fotografiis (Paolo Jacob e Toras, pseudonim di E. C.: di plui no si sa…).
La rubriche scrituris e presente l’autôr sloven Ales Debeljak cu la sô riflession sul concet di indentitât (n.14) e une analisi dal furlan di vuê cun dutis lis sôs contaminazions di Federica Bennacchio (n.15)
Il saç di Sandri Carrozzo al propon une articolade tratazion sul cussì clamât iperfurlan, valadì une lenghe furlane puristiche, parfin in maniere esagjerade. Polemiche viere tant che il mont de linguistiche: che al basti pensâ ai puriscj talians dal Votcent e a la cuistion de lenghe in Alessandro Manzoni.
La part narative e presente una conte fantastiche dal scritôr francês Marcel Aymé (tradote di Fabian Ros) e une schirie di contis curtis, che a dan une buine idee dal panoram de scriture in lenghe furlane in dì di vuê. Checo Tam, cu la sô inconfodibile atmosfere un tichinin horror, Mauro Daltin, che al scrîf par talian (culì al è tradot di Pauli Cantarut), Pierluigi Visintin, che al sa dâ atualitât a contis di une volte, Gianfranco Pellegrini, Stefano Gasti e Massimo Govetto, che a sperimentin, ducj trê e plui di dut Govetto, une maniere di scrivi che e fotografe la maniere di fevelâ dai zovins di vuê.
Grande impuartance e ven dade a lis traduzions: su dîs articui (cinc plui cinc), ben cuatri a son traduzions (trê plui un). Ise cheste une evoluzion de riviste, che e ponte a vierzisi simpri di plui sul mont? Puedial sedi ancje un risi di trascurâ un pôc la produzion locâl? Nissune pôre: al bastares che e jessès cun regolaritât, almancul un pâr di voltis ad an e al sarès puest par ducj.
Simpri inte suaze di une leterature zovine e zovanîl, editât de stesse Kappa Vu inte golaine che, no a câs, e à chel stes non de riviste, ve chestis dôs contis di Romanin, two pulp tales.
‘”Ogni tant si cjate ancjemò scritôrs che a san contâlis, lis storiis”… e scrîf Stefania Nonino inte introduzion. E bisugne propit dî che ReddKaa (a proposit: di dulà vegnial chest sorenon? Jo o ai intal cjâf il sarpint piton dai crets, intal libri de giungle di Ruyard Kipling…)
che al sa contâ cul ritmi svelt, gnervôs dal dì di vuê. Un ritmi che si podarès dîlu cinematografic.
Des dôs contis, la seconde Cornetto e caffè e je scrite dute par talian, il talian ruspi che si pues cjatâ intal stîl di un Lucarelli, par esempli. E je ambientade inte periferie di Udin, ma il spazi al va in curt a miscliçasi cul metafisic, intune sorte di lote cuintri la muart.
La prime conte, Geologicamente impossibile, e je scrite par furlan, ancje se al si trate di un furlan plen di contaminazions e ancje se al è plui di cualchi personaç che nol fevele furlan. Trame improbabile tant che la pussibilitât di cjatâ petroli in Cjargne. E improbabile e je ancje cheste Valstorta, frazion di Fors di Davoltri (une Valstorta mi risulte des bandis di Manià, ma lis mês cognossincis gjeografichis a son scjarsis), dulà che la gnove dal petroli e discjadene bramis e aviditâts cence ritegn, fin al omicidi.
Niari, valadì neri, al è il petroli, ma nere e je ancje la anime di chei cuatri delincuents che par lôr il bêç al è dut e neri al devente il paisaç; e nere e je la conte stesse. Che po cheste storie e vadi ancje a leâsi a une cuistion di terorisim, al è un ghiribiç dal autôr che al zonte pevar a la trame.
E val la pene di segnalâ doi personaçs straodenaris: Alido, il fradi grant che al à cressûts i doi minors tant che un pari e che no lu àn capît par vie dal so caratar cussì cjargnel e Nevio l‘amì soradin, plen di morbin, ma gjenerôs al di là di ogni calcul di tornecont.
I puriscj a stuarzaran la bocje. Sedi pe lenghe, sedi pal argoment. Ma al sarès forsit il câs di viodi la robe di un altri pont di viste, valadì che un scritôr cussì “moderni” cussì al pas cui timps (timps magari discutibii, argoments magari discutibii, tramis magari discutibilis) al vedi sielt di contâ la storie par furlan o, almancul di contaminâ la sô storie cul furlan. E pecjât che no lu vedi fat anche inte seconde des dôs contis.
E po, sumo! Si lu lei intun flât chest libri. Il plasê de leture no aial propi di contâ nuie? Sì che al conte, sì che al à di contâ. E la lenghe furlane e à dibisugne propit di propuestis di leture di chest tip.
Ah! Di no pierdi la pagjinute di ringraziaments insom dal libri.
Kappa Vu: tra rivistis e pulp par furlan, La Comugne n. 14 e 15, Niari di Fulvio Reddkaa Romanin, Udin 2007Laurin Zuan Nardin
La esperience de La Comugne e va in devant cun chescj doi numars. Aromai si trate di un element impuartant intal panorame de culture e de lenghe furlanis, par vie che e à savût dâi vôs a dute une schirie di scritôrs furlans e par furlan che a vevin alc di dî o di contâ. In cheste maniere si insiore la lenghe e si dâi flât a la culture, une culture che si rignuvis, che e cjale in devant.


text:
Manifest dal partît comunist
Il Manifest dal parît comunist al fo scrit da Karl Marx e Fredrich Engels jenfri il 1847 e il 1848 e publicât a Londre il 21 fevrâr dal 1848. Le prime edizion parziâl taliane ven publicade tal 1889.Une gnove traduzion ven publicade in tal 1891. Le prime traduzion complete ven publicade a puntadis in tal periodic "Lote di classe" par cure di Pompeo Bettini.
Contignûts[cambie | modifiche il codiç]
Cheste piçule publicazion ven comisionade de bande de Leghe dai Comuniscj par spiegâ il lôr progjet politic. Marx e Engels analizin la storie come lote di classe simpri esistide jenfri oprimûs e opresôrs.Chest contrast , par i dôi autôrs , al è simpri esistît , e cun le trasformazion de societât e dal model produtîf , al è divignût ancjmo' piês. Une volte completade le trasformazion , restin dôs classis sociâls definidis :le borghesie e il proletariât. Le prime , za classe revoluzionarie in te Basse etât di mieç daspo vê sdrumât le struture politiche economiche dal timp divignude vecje , diven le classe dominante a ducj i efiets in te Rivoluzion industriâl. Le seconde , nassude daspo de afirmazion dal model economic capitalistic , e je chê pui oprimude , ma parzialmenti dominante.
Le base parsore cui la borghesie a fondât la sô fuarce al è in sostance il sfrutament dal lavôr dal proletariât , cul jutori dai guviêrs definîts da marx e Engels " un comitât di aministrazion dai interês di dute le borghesie.Dutcâs , cul svilup de industrie , il proletarîat al devente simpri pui numerôs par vie dal inglobament di tocs de piçiule-medie borghesie e destinade a dinignî simpri pui fuarte.Le compression des retribuzions puarte lis condizions di vite dai lavoradôrs a divignî simpri pui compagnis , fasint in mût che chest ultims si reunissin in associazions par difindi i lôr dirits.Par chest motîf , le classe sociâl dal proletariât , risule jessi destinât a sdrumâ le borghesie insiemit al model economic introdot par cheste ultime: il capitalisim Daspo de rivoluzion , par cui il proletariât concuiste il podê politic , scugnarâ jessi une fase di transizion clamade par Marx "ditature dal proletariât" , in cui i mieç di produzion vignaran utilizâs da lis associazions dai lavoradôrs , mitûs a disposizion dal Stât par trasformâ le societât.Chest al viodarâ il passaç dal stât borghês a un stât proletari.Bisugne dî ancje che Marx a utilizât le terminologjie «dittature dal proletarât» nome in une letare a Joseph Weydemeyere in te "Critiche al program di Gotha" , daspo vê scrît cheste opare.Par Marx cheste je une fase di trasformazion par rivâ al superament di ogni forme di Stât. Daspo si podarâ rivâ al Comunism , a une societât cece classis sociâls, cence sfrutâs e sfrutadôrs , dulâ le gjestion dai mieç di produzion je afidade ai lavoratôrs.
Progjet politic dai comuniscj[cambie | modifiche il codiç]
Vegnin ancje proponûs dîs ponts , che in te epoche de redazion dal Manifest , vevin valôr di programe rivoluzionari par i Paîs pui avanzâs. Cun chestis dîs misuris ven atuade chel programe che Marx pui indevant al clamarâ ditature dal proletariât. Ma i autôrs ricognossin ancje che chestis dîs misuris son limitadis in cuant soricamenti determinâs , e par chest no si puedin simpri aplicâ in dutis lis circostanzis storichis.
I dîs ponts son:
- Espropriazion de proprietât fondiarie e rendite fondiarie doprade par lis spesis dal Stât
- Impuestis progressivis
- Abolizion dal dirit di sucession
- Acentrament dal credit in tes mans dal Stât mediant une bancje nazionâl cul capitâl statâl e monopoli simpri statâl.
- Confische dai bens dai migrants
- Acentrament di ducj i mieç di traspuart in tes mans dal Stât
- Moltiplicazion des fabrichis , dai struments di produzion , lavorazion de tiere , migliorament dai terens secont un plan coletîf.
- Plan lavoratîf par ducj , costruzion di esercits industriâi , specialmenti par l'agricolture
- Unificazion dal esercizi di industrie e agricolture.Plan par scancelâ in maniere graduâl le competivitât jenfri citât e campagne
- Istruzion publiche e gratuite par ducj i fruts. Eliminazion dal lavôr dai fruts in te sô forme atuâl.
I Stâts dulâ che il comunism al ven aplicât , chests dîs ponts vegnin vegnin cjapâs a la letare , ritegnûs une sorte di dogne e ju an doprâts par modernizâ e industrializâ i lôr Paîs. Vegnin ancjmo' considerâts i principis pui impuartants par la grande part des personis tal mont ocidentâl.Il concet che ven mancul capît al è che de societât cence classis , dulâ che jere proviodude l'estinzion dal Stât par lassâ il puest a une libare associazion di produtôrs. Su chest concet ven ripetût in te Critiche al programe di Gotha (1875) , indulâ Marx al fâs distinzion jenfri socialisim e comunism.


text:
Promises of Uncertainty
Marc Oosterhoff
Circ/Danze
Un esploradôr ingjenui, che al navighe intun mont dominât di leçs strambis, al è ae ricercje (fisiche sore che mentâl) dal ecuilibri. Saraial prede dai events o deventaraial l’autôr dal so destin? A dînusal une misture di zûcs inocents e di scherçs (in maniere leterâl) cul fûc. Cuissà cuâi fîi che al varà instreçât il destin pal nestri esploradôr coragjôs… Intun univiers monocromatic e imerzût tra i sunôrs di Raphael Raccuia, Marc Oosterhoff al invente une prestazion cuntune tension tant alte. Cuntune cierte ande ironiche al lote in maniere disperade cuintri dal vencul de noie. A ‘nt ven fûr un spetacul thrilling, tra danze, teatri e circ, che al cjape sù dutis lis promessis de inciertece: darest a son masse preziosis par jessi lassadis al câs.
set design Léo Piccirelli
sponsor Etat de Vaud fond pluridisciplinaire, Pro Helvetia – Fondation suisse pour la culture, CORODIS, Fondation suisses des artistes interprètes SIS, Astor Adams
cu la poie di Pro Helvetia, Fondazion Svuizare pe culture
spetacul part di On the edge – Swiss Focus
Photo © Julien Mudry